Diari Oficial de la Generalitat Valenciana


Sumari del DOGV 2527, del 12-06-1995 (1995/835040)

RESOLUCIÓ de 31 de maig de 1995, de la Direcció General de Treball, per la qual es disposa el registre i publicació del II Conveni Col·lectiu del Personal Laboral al servei de la Administració Autonòmica.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2527

Data del DOGV
:   12-06-1995

Secció del DOGV
:   ALTRES DISPOSICIONS

Número del document
:   1995/835040


Data del document
:   31-05-1995

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 31 de maig de 1995, de la Direcció General de Treball, per la qual es disposa el registre i publicació del II Conveni Col·lectiu del Personal Laboral al servei de la Administració Autonòmica.   
Vist el text articulat del II Conveni Col·lectiu del Personal Laboral al servei de l'Administració Autonòmica, presentat davant aquesta Direcció General el dia 29 de maig de 1995, signat en data 15 de maig de 1995, d'una part per la representació de la Generalitat Valenciana, i d'altra, per la dels treballadors, representats per les centrals sindicals d'Unió General de Treballadors del País Valencià, Comissions Obreres del País Valencià, i segons que disposa l'article 90.2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6, del Reial Decret 1.040/81, de 22 de maig, sobre Registre i Dipòsit dels Convenis Col.lectius de Treball, aquesta Direcció General de Treball, d'acord amb les competències transferides segons Reial Decret 4.105/82, de 29 de desembre, resol:  
Primer  
Ordenar-ne la inscripció en el Registre de Convenis Col.lectius de Treball d'aquesta Direcció General, el dipòsit del text original del conveni i la notificació comissió negociadora.  
Segon  
Disposar-ne la publicació en el Diari Oficial de la Generalitat.  
València, 31 de maig de 1995.- El director general de Treball: Joan Alepuz i Romeu  
Text articulat del II Conveni Col.lectiu  
per al Personal Laboral al Servei  
 de l'Administracio de la Generalitat Valenciana  
Article primer. Objectiu i norma supletòria  
a) Naturalesa, efectes i estructura de la negociació. Aquest conveni, negociat a l'empara del que disposen els articles 82, 83 i concordants de la Llei 8/80, de 10 de març, de l'Estatut dels Treballadors i la Llei Orgànica 11/1985, de 2 d'agost, de Llibertat Sindical, regula les condicions de treball del personal laboral que presta serveis per a la Generalitat Valenciana i estableix els seus sistemes d'aplicació.  
b) En tot allò que no estiga inclòs en aquest conveni, s'aplicaran les disposicions legals que dicte l'estat o la comunitat autònoma en raó de les seues competències.   
Article segon. àmbit d'aplicació  
a) Funcional  
S'estén a tot l'àmbit de l'activitat pròpia de l'Administració de la Generalitat Valenciana, realitzada en tots els seus centres i dependències.  
b) Personal  
Aquest conveni serà d'aplicació al personal que, sota qualsevol tipus de relació jurídico-laboral, preste els seus serveis a la Generalitat Valenciana, ja siga als centres de treball que hi ha actualment o en aquells que durant la vigència d'aquest pogueren crear-se o transferir-se. D'igual manera, podrà ser d'aplicació al personal laboral dependent d'organismes autònoms, institucions i empreses públiques dependents de la Generalitat Valenciana que hi sol.liciten la seua adhesió d'acord amb l'article 92 de l'Estatut dels Treballadors.   
Aquest conveni col.lectiu no és d'aplicació al personal del Servei Valencià de Salut, llevat del personal del Servei Valencià de Salut inclòs en l'àmbit d'aplicació del Decret 71/89, en l'article segon, i també al personal laboral transferit al Servei Valencià de Salut en virtut del Decret 156/88, d'11 d'octubre, i que presta serveis als centres a què fa referència l'esmentat decret.  
c) Territorial  
Aquest conveni serà d'aplicació en l'àmbit territorial de la Comunitat Valenciana.  
d) Temporal  
Aquest conveni tindrà vigència des de la data de la seua publicació en el Diari Oficial de la Generalitat Valenciana (DOGV) fins al 31 de desembre de 1997, i es retrotrauran els seus efectes econòmics, en els termes especificats en el capítol de retribucions, a l'1 de gener de 1995.  
No obstant això, les quanties de les retribucions econòmiques previstes en aquest conveni acabaran la seua vigència el 31 de desembre de 1995.  
Els articles 20 i 21 d'aquest conveni estaran vigents fins que siguen substituïts per nous articles redactats per la Comissió d'Interpretació, Vigilància i Estudi de l'article 4, després de promulgada la Llei de Prevenció de Riscos Laborals.  
Es consideraran incorporats a aquest conveni els pactes que s'adopten com a conseqüència dels treballs que en aquest s'encomanen a comissions o grups de treballs específics, després de l'assumpció d'aquests per part de la comissió d'interpretació. Els pactes o convencions entraran en vigor en la data de la seua publicació en el DOGV, amb els efectes que cada pacte o convenció determinen i, en qualsevol cas, en el termini màxim d'un mes des de la data d'adopció de l'acord per la Comissió d'Interpretació, Vigilància i Estudi.  
Article tercer. Denúncia del conveni  
Aquest conveni es considerarà tàcitament prorrogat per períodes anuals successius llevat que hi haguera denúncia expressa de qualsevol de les parts amb dos mesos d'antelació a la data de venciment.  
Després de denunciat i fins que no s'aconseguisca un acord que el substituïsca, continuarà en vigor aquest conveni.  
Article quart. Comissió d'Interpretació, Vigilància i Estudi (CIVE o comissió paritària)  
1. En els 15 dies següents a la data de la publicació d'aquest conveni en el DOGV es constituirà una comissió amb la denominació de l'epígraf, composta paritàriament amb sis membres per cada part i els seus suplents, amb caràcter permanent; estarà integrada per 6 representants de l'administració i per 6 representants de la part social firmant designats per aquesta. Cada part podrà comptar amb l'assistència de 2 assessors en les reunions que se celebren.  
a) Assumirà les funcions d'interpretació, estudi i vigilància d'allò pactat, seguiment del desenvolupament d'aquells temes que integren aquest instrument jurídic i els seus annexos, i durant la totalitat de la vigència. Especialment, la comissió mitjançarà amb caràcter previ a la interposició de qualsevol conflicte col.lectiu derivat de la interpretació o aplicació del disposat en aquest conveni; també mitjançarà en qualsevol supòsit de concurrència del conveni, mediació i arbitratge.  
b) Coneixerà i informarà la relació de llocs de treball i plantilles, i també les seues modificacions.  
c) La comissió coneixerà i informarà en els casos de reclamacions col.lectives que en matèria de classificació i valoració se li presenten, i que no hagueren estat resoltes favorablement per als interessats.  
   
2. Els membres de la comissió podran elaborar un reglament de procediment i funcionament d'aquesta. La comissió estarà presidida pel director general de la Funció Pública o persona en qui delegue, i els acords adoptats per aquesta comissió tindran el caràcter que aquesta determine d'acord amb la legislació vigent.  
3. Per a quedar constituïda vàlidament la comissió paritària caldrà la presència com a mínim de les dues terceres parts dels seus membres. Els acords hauran d'adoptar-se per unanimitat dels assistents, i aquests acords seran vinculants per a l'administració i els treballadors.  
4. La comissió es reunirà, a petició de qualsevol de les parts, en un termini màxim de set dies laborals des de la data del seu registre a la Conselleria d'Administració Pública, en què haurà de constar l'ordre del dia corresponent, i, en qualsevol cas, almenys una vegada per trimestre. S'estendran actes dels acords presos, als efectes legalment establerts, de les quals es facilitarà còpia als membres d'aquesta comissió.  
5. Eventualment, a aquesta comissió podran assistir aquelles persones que, en raó del seu càrrec institucional o de representació laboral, siga considerada convenient per la comissió, pels temes que hagen de ser tractats; també, es facilitarà als membres d'aquesta, i en un termini de 15 dies, totes aquelles dades que requerisca el procediment formal per aclarir qualsevol assumpte relatiu a aquest conveni, i també la informació necessària per a l'exercici de les seues funcions, sempre i quan tinga relació amb els temes que hagen de ser tractats.  
6. La comissió paritària assumirà les competències de control de la contractació temporal, i també la fixació de nous criteris per a la contractació. Amb aquesta finalitat podrà acordar la incorporació com a annex d'aquest conveni d'un acord sobre borses de treball. Sense perjudici d'allò anterior, es podrà delegar els òrgans de representació del personal laboral per al seguiment de les borses que es puguen constituir abans de l'existència de l'acord esmentat. En qualsevol cas, les centrals sindicals signants participaran en la constitució i el seguiment de totes les borses de treball per a la contractació de personal laboral temporal.  
7. La comissió paritària estudiarà i acordarà, si escau, les condicions d'aquells col.lectius o treballadors que, per les seues especials i peculiars funcions o condicions laborals, no previstes en aquest conveni, s'inclouen en el futur en l'àmbit d'aplicació d'aquest.  
8. La comissió tindrà competències en la fixació de criteris de selecció i provisió en places de naturalesa laboral.  
9. La CIVE assumirà les funcions en matèria de classificació professional que se li assignen en aquest conveni, i també en matèria de modificacions a les definicions i agrupacions de categories professionals i subgrups que s'annexen en aquest conveni o de les que s'hagen de crear com a conseqüència de noves necessitats.  
10. Es concediran tres permisos sindicals a jornada completa per a cadascuna de les centrals sindicals signataris d'aquest conveni, després de la sol.licitud prèvia a la Direcció General de la Funció Pública, i la durada dels quals serà la de la seua vigència.  
Article cinqué. Retribucions i condicions econòmiques  
1. El personal laboral inclòs en l'àmbit d'aplicació d'aquest conveni que exercisca llocs de treball classificats per la Direcció General de la Funció Pública, solament podrà ser retribuït, durant 1995, pels conceptes i quanties següents:  
A) El sou i els triennis que corresponguen al grup en què estiga classificat el lloc de treball que està exercint, d'acord amb les següents quanties referides a dotze mensualitats:  
 Grup Sou base Triennis  
 A 1.120.470 67.680  
 B 1.306.946 54.144  
 C 1.052.347 40.632  
 D 483.980 27.120  
 E 358.931 20.340  
Aquell personal que com a conseqüència del reconeixement d'allò establert en el conveni col.lectiu de 1988, estiguera percebent pel concepte d'antiguitat diferents quantitats a les especificades, continuaran rebent les quanties corresponents a 1994 incrementades en el 3,5 per cent.  
Els efectes econòmics dels triennis es produiran a partir del primer dia del mes següent en què es complisquen.  
B) Les pagues extraordinàries, que seran dos a l'any, per un import cadascuna d'aquestes d'una mensualitat del sou base i triennis, es meritaran pel temps de servei efectiu prestat en cadascun dels semestres a l'any.  
C) El complement de destinació i el complement específic que, si escau, estiga fixat mitjançant el procés de classificació de llocs al lloc que s'exercisca i d'acord amb les taules de nivells i específics referits a dotze mensualitats i que figuren com a annex.  
Els intervals dels nivells de llocs de treball que corresponen a cadascun dels grups de titulació són els següents:  
 Grup Nivell mínim Nivell màxim  
 A 13 28  
 B 12 24  
 C 11 20  
 D 10 16  
 E 8 12  
D) Per tal de retribuir les condicions específiques en què s'exerceixen determinats llocs de treball, es creen els components del complement específic de festivitat, nocturnitat i de torns definits a continuació:   
1. Component del complement específic per festivitat  
Tot el personal que en l'exercici del seu lloc de treball realitze jornades entre les 0 i les 24 hores en festius o diumenges percebrà per cada mòdul de vuit hores les següents quanties:  
Personal del grup A 5.580 pessetes.  
Personal del grup B 4.219 pessetes.   
Personal del grup C 3.692 pessetes.  
Personal del grup D 3.164 pessetes.  
Personal del grup E 3.164 pessetes.  
Les jornades inferiors a vuit hores es liquidaran proporcionalment a les hores realment realitzades.  
Al personal que a l'entrada en vigor d'aquest conveni estiguera percebent el 10% del salari base pel concepte de festivitat, se li garantirà mensualment la diferència entre la quantia establerta anteriorment per aquest concepte i la quantia que s'ha de percebre per la realització de dos festius o diumenges amb la definició actual, i es garantirà la realització com a mínim de dos festius al mes.  
Al personal que actualment estiga percebent el 10% del salari base pel concepte de festivitat sense realitzar un mínim de dos diumenges o festius al mes, se li donarà la possibilitat de realitzar almenys dos diumenges o festius al mes.   
En ambdós casos les garanties establertes anteriorment estaran vigents fins al 31 de desembre de 1996.  
2. Component del complement específic per nocturnitat  
Tot el personal que en l'exercici del seu lloc de treball realitze la seua jornada laboral en el període comprés entre les 22 i les 8 hores, percebrà per cadascun dels primers set mòduls de vuit hores les següents quanties:  
Personal del grup A 4.902 pessetes.  
Personal del grup B 3.988 pessetes.  
Personal del grup C 3.285 pessetes.  
Personal del grup D 2.837 pessetes.  
Personal del grup E 2.837 pessetes.  
A partir del vuité mòdul dins d'un mateix mes, la quantia que es percebrà per cada mòdul de vuit hores, amb independència del grup de titulació a què pertanya el personal afectat, serà de 2.350 pessetes.   
Les jornades inferiors a vuit hores es liquidaran proporcionalment a les hores realment realitzades.  
L'adscripció voluntària i permanent al torn de nit a petició del treballador no comportarà la meritació del component del complement específic de nocturnitat.  
3. Component del complement específic per torns  
El personal a què per a l'exercici del seu lloc de treball se li establisquen habitualment torns rotatius per a la prestació del servei en matins i/o vesprades i/o nits alternativament, percebran mensualment les següents quanties:  
Personal del grup A 9.483 pessetes.  
Personal del grup B 7.383 pessetes.  
Personal del grup C 5.274 pessetes.  
Personal del grup D 3.164 pessetes.  
Personal del grup E 3.164 pessetes.  
4. Pel que fa als components del complement específic per festivitat i nocturnitat, la mateixa franja horària no podrà ser retribuïda per ambdós conceptes, i serà aplicable en aquest supòsit el component del complement específic de festivitat.  
 5. El pagament dels components del complement específic de festivitat, nocturnitat i de torns referents a un mes, es liquidarà en la nòmina del mes següent, després que el director del centre o el cap del servei corresponent signe el certificat pertinent i amb l'aprovació del director general de qui depenguen.   
 6. Tot el personal que a l'entrada en vigor d'aquest conveni tinguera reconegut el complement específic E en algunes de les seues modalitats de perillositat, penositat o toxicitat i que el cobraven mensualment, continuaran percebent en la mateixa quantia del 10% del sou base per cadascun dels esmentats conceptes, mentre romanguen les condicions especials que van originar el seu reconeixement o es preveja específicament en la classificació de llocs de treball.  
E) Els complements personals de garantia (CPG) resultants de l'aplicació d'allò disposat en l'article 5, apartat 2, de l'acord marc per al personal laboral al servei de la Generalitat, subscrit el 20 de desembre de 1985 (DOGV núm. 350, de 7 de març de 1986) i, si escau, els resultants d'aquest conveni.  
Aquest complement no podrà ser absorbit ni compensat pels increments anuals pactats o fixats per disposició legal. Tan sols serà compensable o absorbible amb els increments que puga experimentar el treballador pels següents conceptes:  
- Canvi de grup, nivell o lloc de treball.  
- Introducció de nous conceptes retributius o modificació dels existents, que no substituïsquen uns altres.  
F) Hores extraordinàries. Només podran realitzar-se hores extraordinàries en els casos que siguen estrictament conjunturals, que hauran de ser obligatòriament compensades mitjançant descans dins dels quatre mesos següents a la realització. Amb caràcter excepcional, i en els casos que per necessitats del servei no puguen ser compensades, es pagaran per l'import que resulte de dividir les retribucions brutes anuals pel nombre d'hores en còmput anual que el personal estiga obligat per la seua jornada laboral, incrementat en un 75%.  
1. Pel que fa al límit màxim d'hores que es podran realitzar, cal ajustar-se al que disposa la legislació vigent en cada moment en aquesta matèria.  
2. Els drets reconeguts en la Llei 70/78, pel que fa al reconeixement de serveis prestats en qualsevol administració a efectes de triennis i la resta de drets, seran d'aplicació a tot el personal que preste serveis de caràcter permanent en règim de contractació laboral en la Generalitat Valenciana en les mateixes condicions en què els esmentats drets s'apliquen al personal funcionari.  
3. Fons per al manteniment del poder adquisitiu  
3.1 Es generarà un fons específic per al manteniment del poder adquisitiu si, a 31 de desembre de 1995, el creixement del IPC resultara superior al previst a aqueixa data i la massa salarial del conjunt dels empleats públics inclòs en l'àmbit d'aquest conveni, en termes homogenis d'efectius, haguera crescut per sota de l'esmentat índex durant 1995, i això en consonància amb els objectius del creixement del PIB i reducció del dèficit públic del conjunt de les administracions públiques expressats en els pressupostos generals de l'estat.   
3.2 Tenint en compte les consideracions anteriors, la quantia del fons serà el producte de:  
- La diferència entre la retribució mitjana dels empleats públics resultant en 1994, actualitzada segons l'increment real del IPC en 1995 i la retribució mitjana resultant en 1995.  
- Els efectius reals a 31 de desembre de 1995.  
3.3 Els criteris d'aplicació de l'esmentat fons seran acordats entre l'administració i els sindicats signataris d'aquest conveni, i els seus efectes econòmics seran des de l'1 de gener de 1996 i tindran caràcter consolidable.  
3.4 Per a cada exercici de vigència d'aquest conveni es preveurà la constitució d'un fons per al manteniment del poder adquisitiu amb les característiques previstes anteriorment.  
4. Increment global de retribucions per a l'exercici 1995-97.  
4.1 Tenint en compte els efectes que la recessió econòmica dels anys 1992 i 1993 ha tingut sobre les retribucions dels empleats públics, traduïts en una pèrdua real de poder adquisitiu i l'esforç que això els ha significat, i preveient per a l'exercici 1995-97 un canvi de tendència amb creixements sostinguts del PIB, cal considerar la participació dels empleats públics en les millores generals que han de derivar-se d'aquesta nova situació.  
4.2 En aquest sentit, es procedirà a la revisió global dels increments retributius dels empleats públics al final del període 1995-97.  
El càlcul de l'esmentada revisió s'haurà de fer atenent, d'una banda, la massa salarial del conjunt d'empleats públics inclosos en l'àmbit d'aquest conveni a 31 de desembre de 1994, actualitzada amb l'evolució acumulada del IPC real a 31 de desembre de 1997, i d'altra, la massa salarial real de l'esmentat col.lectiu en aquesta última data.  
La diferència resultant s'aplicarà en els termes previstos per al fons de manteniment del poder adquisitiu abans esmentat.  
5. Model de rebut de salaris. El rebut individual justificatiu del pagament de salaris s'adaptarà al model que s'insereix com a annex en aquest conveni.  
Article sisé. Organització del treball  
1. L'organització del treball és facultat exclusiva de l'administració. La seua aplicació pràctica correspon als òrgans directius de les diferents unitats orgàniques dels àmbits afectats per aquest conveni, sense perjudici dels drets i facultats d'audiència o informació reconeguts als treballadors i als seus representants en la Llei 8/1980, de 10 de març, de l'Estatut dels Treballadors i la Llei Orgànica de Llibertat Sindical.  
En aquelles qüestions que afecten el personal laboral en general, se sotmetrà a l'informe previ de la Comissió d'Interpretació, Vigilància i Estudi d'aquest conveni col.lectiu.  
Als centres o als departaments es fomentaran les fórmules de participació mitjançant procediments adaptats a les característiques d'aquests, amb la finalitat que els comités d'empresa, les seccions sindicals i els delegats de personal siguen informats i facen suggeriments sobre la marxa dels serveis.  
2. Els projectes de reorganització i reestructuració que impliquen modificació en les condicions de treball del personal, respectant el que estableix l'article 12 d'aquest conveni, tindran el següent tractament:  
a) L'administració informarà prèviament els sindicats dels projectes de canvis organitzatius que impliquen transformació del règim jurídic d'un organisme o reassignació d'efectius de personal.  
Així mateix, informarà prèviament dels contractes específics o de les assistències tècniques que puguen incidir en els plans d'ocupació.  
b) En la fase d'elaboració dels distints projectes l'administració negociarà conjuntament amb els sindicats sobre la repercussió que aquests processos tinguen en les condicions de treball del personal afectat.  
c) L'administració i els sindicats negociaran els aspectes de l'estatut d'organització, personal i funcionament de l'organisme que afecten les condicions de treball del personal d'aquest respecte als drets professionals.  
d) Després de realitzat el canvi de marc jurídic, la reestructuració o acabats els treballs tècnics per a reassignació d'efectius, l'administració negociarà amb els sindicats la destinació i el règim del personal afectat en el marc dels criteris i condicions previstes en l'article 12 d'aquest conveni, i també els possibles cursos d'adaptació o reciclatge que foren necessaris.  
3. En els casos de trasllat de seus o oficines a altres municipis com a conseqüència de l'exercici de la facultat autoorganitzativa de l'administració, quan el personal afectat no accepte voluntàriament el trasllat a la nova seu o no hi haja acord exprés amb les organitzacions sindicals en aquest sentit, seran d'aplicació els mecanismes previstos en l'article 12 d'aquest conveni col.lectiu.  
Article seté. Classificació professional  
1. La classificació professional té per objecte la determinació i definició dels diferents grups i categories professionals que puguen ser assignades als treballadors d'acord amb la titulació per al seu ingrés, el lloc de treball i les funcions que efectivament exercisquen.  
2. S'estableixen els següents grups professionals:  
- Grup A: formen part d'aquest grup i s'hi integraran els treballadors que, estant en possessió del corresponent títol de doctor, llicenciat arquitecte o enginyer, o equivalent, han sigut contractats per la seua titulació per tal d'exercir funcions o ocupar un lloc de treball definit com a tal en la relació dels llocs de treball del personal al servei de la Generalitat Valenciana.  
- Grup B: formen aquest grup, i s'hi integraran els treballadors que, estant en possessió del títol d'enginyer tècnic, formació professional en tercer grau, diplomat o equivalent, diplomat universitari, arquitecte tècnic o titulat equivalent reconegut pel Ministeri d'Educació i Ciència, han sigut o són contractats per la seua titulació per a exercir funcions o ocupar un lloc de treball definit com a tal en la relació de llocs de treball del personal al servei de la Generalitat Valenciana.  
- Grup C: formen aquest grup, i s'hi integraran els treballadors que, estant en possessió del títol de BUP, Batxiller Superior, Formació Professional en segon grau o formació laboral equivalent amb categoria professional reconeguda en ordenança laboral, i també els que hagen superat les proves d'accés per a majors de 25 anys a la universitat, han sigut contractats per a exercir funcions o ocupar llocs de treball per la seua titulació, categoria professional, i estiga definit en la relació de llocs de treball del personal al servei de la Generalitat Valenciana.  
- Grup D: formen aquest grup, i s'hi integraran els treballadors que, estant en possessió del títol de Batxiller Elemental, Graduat Escolar, Formació Professional de primer grau o formació laboral equivalent, amb categoria professional reconeguda en ordenança laboral, han sigut contractats per a exercir funcions o ocupar llocs de treball en raó de la seua titulació, categoria professional, i que estiga definit en la llista de llocs de treball del personal al servei de la Generalitat Valenciana.  
- Grup E: formen aquest grup, i s'hi integren els treballadors que estant en possessió del certificat d'escolaritat han sigut o són contractats per a exercir funcions o ocupar llocs de treball, que es definisquen en aquest grup, en la relació de llocs de treball del personal al servei de la Generalitat Valenciana.  
3. Dins de cada grup de titulació podran existir subgrups que agruparan distintes categories professionals, atenent la similitud de les seues funcions i a l'efecte de participació en els concursos de provisió i promoció professional, i també de selecció, si s'escau.  
4. La categoria professional defineix la prestació laboral, les funcions que s'han d'exercir i determina la carrera i la promoció professional.  
5. La classificació de llocs de treball és el sistema pel qual es determina el contingut d'aquests a l'efecte, bàsicament, de selecció de personal, provisió de llocs i determinació de retribucions.  
La classificació contindrà, a més dels elements que s'han de reflectir en les llistes de llocs de treball, la descripció de les funcions del lloc, forma de provisió, mèrits preferents per a la seua provisió si els tinguera, i qualsevol altra característica rellevant per al seu exercici.  
6. Les llistes de llocs de treball hauran d'incloure la denominació i les característiques essencials de cada lloc, les retribucions complementàries que els corresponguen, els requisits exigits per a la seua ocupació i els mèrits preferents.  
La creació, supressió o modificació de llocs de treball es farà mitjançant les llistes de llocs de treball.  
Les llistes de llocs de treball i les seues modificacions seran objecte de negociació prèvia amb els sindicats que firmen aquest conveni. Després de classificats els llocs de treball, s'elaboraran les llistes. Les llistes de llocs de treball i les seues modificacions, després de l'aprovació per part del conseller d'Administració Pública, es publicaran en el DOGV.  
7. Quan per atendre les necessitats del servei siga necessària la provisió de llocs de treball de nova creació o les característiques d'aquest hagen sofert alguna modificació, podran proveir-se després de la notificació als sindicats més representatius de l'àmbit laboral, fins i tot abans que s'haja publicat la corresponent variació de la llista de llocs de treball, amb caràcter provisional, per un període no superior a un any, per qualsevol de les formes de provisió no definitives previstes en l'ordenament jurídic, sense que puguen adjudicar-se amb destinació definitiva fins que es publique la modificació i es proveïsca reglamentàriament.  
8. La comissió paritària prevista en l'article 4 estudiarà i resoldrà sobre les reclamacions col.lectives en matèria de classificació.  
9. S'annexen a aquest conveni les relacions corresponents que desenvolupen els apartats anteriors.  
Article vuité. Ingrés, promoció interna i provisió de llocs de treball  
Aquest article afecta el personal laboral al servei de la Generalitat Valenciana. La selecció, contractació i promoció interna d'aquest es farà sota els principis d'igualtat, mèrit, capacitat i publicitat, i s'haurà d'adaptar, en tots els casos, a la normativa laboral vigent i al text refós de la Llei de la Funció Pública Valenciana en tot allò que fa referència al personal laboral.  
Durant el mes de gener de cada any, la Direcció General de la Funció Pública facilitarà als sindicats signants totes les llistes de llocs de treball que a 31 de desembre no estiguen coberts amb destinació definitiva. Les ofertes d'ocupació pública incorporaran la reserva màxima possible de les previstes en la normativa per a promoció interna en cada una de les convocatòries.  
En les ofertes d'ocupació pública es reservarà una quota no inferior al 3% de les vacants ofertes per a ser ocupades per personal amb discapacitat de grau igual o superior al 33%, de manera que progressivament s'arribe el 2% dels efectius totals de l'administració de la Generalitat Valenciana.  
Mensualment, l'administració facilitarà als sindicats signataris la llista corresponent als contractats laborals temporals, i també els nomenaments provisionals i les comissions de servei efectuades.  
Es garanteix la presència de les centrals sindicals més representatives en l'àmbit del personal laboral en tots els òrgans selectius que intervenen en els processos de selecció, concursos de provisió i cursos d'habilitació, tant si és per promoció interna com per nou accés i tant si té com a objecte la contractació de personal fix com de personal laboral temporal.  
Provisió de llocs de treball i oferta d'ocupació pública   
Per a la provisió de llocs de treball cal ajustar-se al que disposen aquest article i el text refós de la Llei de la Funció Pública Valenciana.  
Per a l'adequat desenvolupament de tots els concursos s'establirà un barem negociat entre l'administració de la Generalitat Valenciana i les centrals sindicals més representatives en l'àmbit del personal laboral.  
Es defineix la mobilitat horitzontal com a l'obtenció d'una plaça corresponent a una altra categoria professional, amb destinació definitiva i mitjançant concurs, en el qual la convocatòria corresponent podrà establir la superació d'un curs d'adaptació o d'un curs previ d'habilitació, atenent l'especialització dels llocs que s'han d'ocupar. En cap cas no podrà implicar canvi de grup.  
La provisió de llocs de treball es farà en dues fases diferents, segons s'estableix a continuació:  
A) Fase d'ocupació interna. El conjunt de vacants i de places no ocupades per personal fix, i també les de nova creació de personal laboral, s'oferiran al personal laboral fix abans de la publicació de l'oferta d'ocupació pública de cada any, o en tot cas durant el primer trimestre de cada any.  
A.1) El personal excedent forçós del mateix subgrup tindrà dret preferent a l'adjudicació de plaça amb independència del que s'estableix en el paràgraf següent.  
A.2) Les places s'hauran d'adjudicar per ordre de puntuació, per aplicació del barem, amb el següent ordre de prelació en el cas d'empat en la puntuació per aplicació del barem:  
1r. Concurs de personal fix en actiu de la mateixa categoria.  
2n. Mobilitat horitzontal del personal fix en actiu del mateix subgrup.  
3r. Reingrés d'excedents voluntaris de la mateixa categoria.  
4t. Mobilitat horitzontal de personal laboral fix d'altres subgrups del mateix grup.  
B) Promoció interna. Adjudicades les places en la fase d'ocupació interna, es convocaran les places no cobertes mitjançant promoció interna amb les característiques i els requisits que establirà cada convocatòria, després de l'acord de la comissió paritària establert en l'article 4 d'aquest conveni.  
C) Oferta d'ocupació pública. Aquesta segona fase es convocarà després que haja sigut resolt el concurs en la fase d'ocupació interna. L'administració negociarà la preparació i el disseny dels plans de l'oferta d'ocupació pública, segons les següents condicions:  
a) Els aspectes de l'oferta d'ocupació pública relacionats amb la promoció interna i els criteris bàsics de selecció.  
b) Acabat el procés, l'administració determinarà el nombre i les característiques dels llocs que s'han d'incloure en l'oferta d'ocupació públic per al torn d'accés lliure.  
El conjunt de vacants i de places no ocupades pel personal fix, i també les de nova creació, no proveïdes en les fases d'ocupació interna, conformaran l'oferta d'ocupació pública de cada any, llevat que hi haja acord de la CIVE en un altre sentit. L'esmentada oferta es farà pública en el DOGV en la seua totalitat. Les places disponibles seran proveïdes pels seleccionats mitjançant el corresponent concurs de provisió per a obtenir destinació definitiva, en un termini màxim de 6 mesos des de l'acabament del procés de selecció o, si s'escau, del curs selectiu.  
Sistemes de selecció de personal  
La selecció de personal serà feta, amb caràcter general, pel sistema de concurs-oposició. Es podrà utilitzar el sistema d'oposició lliure per acord de la CIVE.  
L'assignació d'un lloc de treball amb caràcter definitiu al personal seleccionat es durà a terme mitjançant un concurs en què s'aplicarà a aquest personal la puntuació obtinguda en les proves selectives, sense perjudici de la puntuació que puga obtenir de la valoració dels mèrits addicionals que al.legue, llevat dels ja valorats en les esmentades proves. Aquests mèrits seran els que s'incloguen en el barem que s'ha de negociar entre l'administració i les centrals sindicals.  
Publicitat de convocatòries  
Les convocatòries d'ingrés s'hauran de publicar en el DOGV juntament a les bases i els programes, i hauran d'incloure el nombre i la denominació de les vacants, les condicions i els requisits que han de reunir els aspirants, exercicis que s'han de fer, la unitat a la qual s'han d'adreçar les sol.licituds i les característiques i durada del curs selectiu, si s'escau.  
El termini de presentació d'instàncies serà de vint dies hàbils a partir de l'endemà al de la publicació de la convocatòria en el DOGV.  
La resolució per la qual s'aprove la llista definitiva d'admesos, que es publicarà en el DOGV, establirà també, com a mínim amb quinze dies d'antelació, la datai l'hora de començament dels exercicis, segons l'ordre d'intervenció dels aspirants, que s'haurà determinat prèviament per a totes les proves que es facen durant l'any per un sorteig el resultat del qual s'haurà de publicar en el DOGV.  
Igual tractament tindran les convocatòries de provisió i promoció interna en els aspectes que els és d'aplicació.  
Contractes temporals, substitucions i borses de treball  
Aquest apartat serà d'aplicació en totes les contractacions temporals per a llocs de treball de naturalesa laboral de la Generalitat Valenciana.  
El personal seleccionat en l'oferta d'ocupació pública tindrà preferència per a realitzar substitucions en llocs de la seua categoria fins al moment d'ocupar un lloc de caràcter definitiu.  
Les borses de treball seran objecte de publicitat com a mínim en el tauler d'anuncis de la Conselleria d'Administració Pública i els seus serveis territorials.  
La contractació de personal laboral temporal es farà sempre amb la participació sindical, i es garantirà la presència d'un membre de cadascuna de les centrals sindicals signants  
d'aquest conveni en les comissions de selecció.  
El personal contractat laboral haurà de reunir els requisits legals per a l'ocupació del lloc de treball, i el seu cessament es produirà quan desapareguen les circumstàncies que donaren lloc a la seua contractació o siga ocupat reglamentàriament el lloc per un contractat laboral indefinit, o per amortització del lloc.  
Si el personal contractat laboral temporal per substitució d'un titular amb dret a reserva de lloc, veiés modificada la circumstància de reserva del lloc del laboral fix que el tenia reservat, continuarà ocupant l'esmentat lloc fins a la provisió reglamentària, o per amortització del lloc.  
Sense perjudici de la resta de normes establertes en el Conveni, es procurarà que el personal laboral temporal, mitjançant successius contractes, puga aconseguir el període mínim de 365 dies per a tenir dret a la prestació contributiva per desocupació. Per aquest motiu, no causaran baixa ni veuran alterat el seu ordre en la borsa corresponent fins que no haja transcorregut l'esmentat període.  
Les borses de treball es constituiran:  
- D'àmbit global, a la Direcció General de la Funció Pública, per als casos de contractes laborals temporals de llocs vacants fins a l'ocupació de la plaça pel sistema reglamentari.  
- D'àmbit provincial, una borsa en cadascuna de les tres províncies, per als casos de contractes laborals temporals per substitució dels seus titulars amb dret a reserva de lloc o en els casos d'incapacitat temporal, invalidesa, permisos o excedència.  
Els òrgans descentralitzats que tinguen delegada la contractació s'ajustaran a allò establert en aquest conveni col·lectiu.  
Les conselleries i altres organismes dependents de la Generalitat Valenciana facilitaran amb periodicitat mensual a les centrals sindicals més representatives del personal laboral la relació de contractes temporals que s'hagueren formalitzat en virtut de les facultats de contractació delegada. Igualment, la Direcció General de la Funció Pública remetrà idèntica informació pel que fa a les contractacions temporals la competència de les quals tinga atribuïda la Conselleria d'Administració Pública. Tot això, sense perjudici del dret d'informació dels representants dels treballadors en matèria de contractació, segons estableix l'article 8.3.a) del text refós de l'Estatut dels Treballadors (BOE de 29.03.95).  
En el termini d'un mes des de la publicació d'aquest conveni, la CIVE remetrà per a la seua publicació en el DOGV el barem per a borsa de treball.  
Promoció interna  
El pas d'un grup de titulació inferior a un altre superior es farà amb les garanties d'igualtat, mèrit, capacitat i publicitat i revestirà la forma, amb caràcter general, de concurs oposició. Després de l'entrada en vigor d'aquest conveni, i després de la negociació prèvia en el marc de la CIVE, s'efectuaran els processos de promoció interna separats dels de nou ingrés, llevat que s'acorde la promoció interna en convocatòria conjunta amb l'oferta d'ocupació pública. Les corresponents convocatòries establiran els supòsits en els quals, mitjançant el concurs oposició, existisca exempció de proves al personal que participe per promoció interna en funció de coneixements ja demostrats, després de la negociació prèvia amb les centrals sindicals signants d'aquest conveni.  
L'accés als llocs de treball del grup C es durà a terme exclusivament mitjançant la promoció des del grup D de la corresponent àrea d'activitat o àrea funcional. Si no hi ha dins de l'àrea d'activitat funcional personal del grup D, es podran oferir les vacants que hi hagueren en la corresponent oferta pública d'ocupació.  
El personal de grup D que manque del títol acadèmic requerit per a participar en les convocatòries de promoció interna al grup C, podrà participar en aquestes convocatòries, sempre que tinga una antiguitat de deu anys en el grup D o de cinc anys i supere el curs específic de formació. Aquesta previsió no serà d'aplicació per a l'accés a categories en les quals es necessite un títol acadèmic per a l'exercici professional.  
L'accés a aquest curs específic es basarà en criteris objectius prèviament negociats amb els sindicats.  
En particular, al personal laboral adscrit al grup E, se li garantirà l'aplicació d'allò establert en el capítol XX, punt 2, de l'acord Generalitat Valenciana-sindicats, per al període 1995-1997, sobre les condicions de treball en la Funció Pública (DOGV del 10.02.95, núm. 2.447).  
La promoció d'un grup inferior a un altre superior es podrà realitzar mitjançant cursos específics d'habilitació convocats per la Direcció General de la Funció Pública i que realitzarà l'IVAP. El personal que supere aquests cursos mitjançant les proves corresponents quedarà habilitat per a acudir als concursos que per a la provisió de llocs de treball del grup superior es convoquen, sempre que reunisca la resta de requisits establerts per a l'execució dels llocs.  
Es garantirà una reserva mínima del 40% per a promoció interna en les convocatòries d'oferta d'ocupació pública.  
Contractes de treball  
Tots els contractes de treball es realitzaran per escrit en els models oficials vigents en cada moment. Una còpia del contracte es lliurarà al treballador en el termini màxim de quinze dies des que va iniciar l'activitat.  
Els contractes inclouran, en tot cas, el període de prova que tindrà una duració de:  
Grup E 15 dies  
Grup D i C 1 mes  
Grup B 2 mesos  
Grup A 4 mesos  
La situació d'incapacitat temporal que afecte el personal en període de prova interromp el còmput d'aquest.  
Tant en les contractacions temporals com en les definitives, en ambdós casos, inclòs el període de prova, es percebran en la seua totalitat les retribucions assignades a llocs idèntics, en igualtat de condicions de grup, nivell i complements que als ocupats per personal fix.  
Article nové. Treballs de categoria superior i inferior  
Per a la realització de treballs de distinta categoria es tindran en compte els següents principis:  
1. La realització de treball de categoria superior i inferior respondrà a les necessitats excepcionals o peremptòries i durarà el temps mínim imprescindible. No obstant això, serà obligatori comunicar per escrit al treballador l'exercici de funcions de categoria superior i inferior, després de l'informe previ del comité d'empresa corresponent.  
2. L'ocupació d'un lloc de treball de categoria superior mai no podrà excedir de sis mesos. Per a exercir-lo s'exigirà la titulació requerida quan es tracte dels grups A i B, o el lloc específicament així ho requerisca.  
Transcorregut aquest termini, es convocarà un concurs de trasllat per a cobrir, de forma definitiva, el lloc vacant, llevat dels casos en què la realització d'aquests treballs siga a causa d'absències temporals del titular, en els quals s'aplicarà un contracte temporal d'interinitat.  
3. El mer exercici d'una categoria superior, mai no consolidarà el salari ni la categoria superior. No obstant això, quan s'exercisquen funcions de categoria superior, el personal tindrà dret a la diferència retributiva entre la seua categoria i la de la funció que efectivament realitze. L'únic procediment vàlid per a consolidar una categoria és l'establert en l'article 8 d'aquest conveni.  
4. Cap treballador no podrà realitzar treballs de categoria inferior durant un període superior a un mes, sempre que això siga per causes peremptòries i imprevisibles, i es mantindran les retribucions i altres drets derivats de la seua categoria professional. Esgotat aquest període, el treballador no podrà tornar a exercir un lloc de categoria inferior fins que transcórrega un any.  
5. El personal laboral fix que reunisca els requisits establerts en la classificació d'un lloc de treball de categoria superior, i que forme part de la borsa de treball corresponent, podrà ocupar-lo temporalment mitjançant un contracte temporal de millora d'ocupació, en aquest cas mantindrà la reserva del lloc que venia ocupant.  
Article deu. Excedències i situacions derivades d'un pla d'ocupació  
Les situacions regulades en aquest article sols podran ser aplicades al personal laboral fix de plantilla.  
a) Excedència voluntària  
a.1. L'excedència voluntària podrà ser sol·licitada pels contractats laborals fixos que duguen com a mínim un any d'antiguitat al servei de la Generalitat Valenciana. La duració de l'excedència voluntària no podrà ser inferior a dos anys ni superior a deu anys. Aquest període podrà ampliar-se fins a quinze anys després de la petició prèvia de la persona interessada. El dret a aquesta situació sols podrà ser exercit una altra vegada pel mateix empleat si han transcorregut dos anys des del final de l'excedència anterior.  
a.2. Excedència voluntària automàtica  
Procedirà declarar en situació d'excedència voluntària automàtica el personal sotmès a aquest conveni quan es trobe en situació de servei actiu en llocs de qualsevol Administració Pública o passe a prestar serveis en organismes o entitats del sector públic i no els corresponga quedar en una altra situació, d'acord amb a la normativa vigent. En el supòsit previst en aquest paràgraf no serà exigible haver completat cap període de treball, ni existirà límit màxim de permanència. Cessarà aquest tipus d'excedència una vegada desapareguen les causes que la motiven.  
a.3. La situació d'excedència voluntària en les seues dues versions no donarà lloc a la meritació de cap dret econòmic, ni serà computable a efecte de triennis, ascens i havers passius.  
a.4. No caldrà concedir l'excedència voluntària quan el treballador estiga sotmés a expedient disciplinari o acomplint sanció disciplinària que se li haguera imposat amb anterioritat.  
a.5. La situació d'excedència voluntària s'haurà de sol·licitar davant la Direcció General de la Funció Pública i la Secretaria General corresponent, amb una antelació mínima de 40 dies i l'administració haurà de resoldre en un període no inferior a 7 dies de la data del seu inici. Si no existeix en aquest termini resolució expressa, s'entendrà concedida l'excedència sempre que s'acomplisquen els requisits legals i es persone l'interessat davant la Direcció General de la Funció Pública 2 dies hàbils abans del seu inici, per a formalitzar el seu cessament després de la declaració jurada de no estar sotmesa a expedient disciplinari.  
a.6. El treballador que sol·licite el seu reingrés una vegada conclòs el termini tindrà dret a ocupar amb caràcter definitiu el lloc de treball en el qual es trobava en sol·licitar l'excedència si aquest estiguera vacant i no estiguera convocat concurs per a la seua provisió en el moment de sol·licitar el reingrés; en cas contrari, tindrà dret a ocupar, amb caràcter provisional, la primera vacant que es produïsca en el seu grup i categoria en l'àmbit de la Generalitat, llevat que concórrega a ocupar aquest lloc un excedent forçós. Si la vacant fóra del mateix grup i de distinta categoria a la qual abans exercia, podrà optar a aquesta sempre que complisca els requisits exigits per a l'execució del lloc i esperar que hi haja una vacant corresponent a la seua categoria. Una vegada n'hi haja una de la seua categoria tindrà l'obligació d'ocupar-la també provisionalment. Percebrà en tot cas les retribucions del lloc exercit.  
a.7. El treballador haurà de sol·licitar el seu reingrés dins dels 30 dies anteriors a l'acabament del termini d'excedència sol·licitat. La Generalitat comunicarà al treballador l'existència o inexistència de llocs vacants. Si no es produeix la sol·licitud expressa del treballador en el termini assenyalat, s'extingirà la relació laboral. El termini per a sol·licitar el reingrés des de l'excedència voluntària automàtica serà el comprés entre els 30 dies anteriors i posteriors al cessament de la causa que motivaren la seua concessió.  
a.8. Es podrà sol·licitar el reingrés en qualsevol moment a partir del segon any, encara que no s'haja esgotat el període d'excedència concedit, només amb la presentació de la sol·licitud de reingrés amb una antelació no inferior a dos mesos.  
a.9. Podrà concedir-se l'excedència voluntària per agrupació familiar, amb una duració mínima de dos anys i màxima de quinze, als empleats el cònjuge dels quals residisca en un altre municipi per haver obtingut i estar exercint un lloc de treball de caràcter definitiu com a funcionari de carrera o com a laboral en qualsevol administració pública, organismes autònoms, entitats gestores de la Seguretat Social, i també en òrgans constitucionals o del poder judicial. Aquesta excedència podran sol.licitar-la en les mateixes condicions els membres pertanyents a una parella inscrita en el Registre d'Unions de Fet de la Comunitat Valenciana.  
b) Excedència voluntària incentivada  
El personal afectat per un procés de reassignació d'efectius podrà sol·licitar ser declarat en situació d'excedència voluntària incentivada, una vegada que es publique en el Diari Oficial de la Generalitat Valenciana el pla d'ocupació.  
Les persones que es troben en les situacions d'expectativa de destinació o d'excedència forçosa com a conseqüència de l'aplicació d'un pla d'ocupació tindran dret a passar, si així ho sol·liciten, a la situació d'excedència voluntària incentivada.  
L'excedència voluntària incentivada tindrà una duració de cinc anys i impedirà exercir llocs de treball en el sector públic sota cap tipus de relació funcionarial o contractual, siga aquesta de naturalesa laboral o administrativa. Conclòs el termini assenyalat, es passarà automàticament, si no se sol·licita el reingrés a la situació d'excedència voluntària per interès particular.  
Les persones que passen a la situació d'excedència voluntària incentivada tindran dret a una mensualitat de les retribucions de caràcter periòdic, excloses les pagues extraordinàries i el complement de productivitat, produïdes en l'últim lloc de treball exercit, per cada any complet de serveis efectius i amb un màxim de dotze mensualitats.  
c) Excedència forçosa  
c.1. L'excedència forçosa que donarà dret a la conservació del lloc de treball i centre, i també al còmput de l'antiguitat durant la seua vigència, es concedirà per la designació o l'elecció per a un càrrec públic que impossibilite l'assistència al treball. A aquest efecte s'entén per càrrec públic l'elecció com a diputat o senador en les Corts Generals, diputat a les Corts Valencianes i regidor d'ajuntament, i també el nomenament per a un càrrec en les administracions públiques amb el nivell mínim de director general en l'administració autonòmica i els seus equivalents en l'administració central, municipal, comunitària o internacional.  
Podran, així mateix, passar a la situació d'excedents forçosos les persones elegides per a exercir càrrecs sindicals a nivell estatal, autonòmic, provincial o comarcal, i també els treballadors designats per a ocupar llocs de naturalesa eventual.  
c.2. Quedaran automàticament en situació d'excedència forçosa aquells treballadors que siguen autoritzats per la Generalitat per a realitzar una missió per un període superior a sis mesos en organismes internacionals, governs o entitats públiques estrangeres o en programes de cooperació internacional i la seua retribució siga a càrrec d'aquests organismes.  
c.3. Quan adquirisca la condició de personal laboral o funcionari al servei d'organitzacions internacionals o de caràcter supranacional.  
c.4. Els excedents forçosos amb reserva de lloc hauran de sol·licitar el reingrés en el termini de trenta dies des que desaparegueren les circumstàncies que donaren lloc a l'excedència forçosa amb reserva de plaça.  
d) Excedències per a l'atenció de fills  
Els treballadors tindran dret a un període d'excedència, no superior a tres anys, per a atendre cada fill, quan siga per naturalesa o adopció, comptador des de la data del naixement d'aquest. Els successius fills donaran dret a un període d'excedència que, si escau, posarà fi al que s'estiguera gaudint. Quan el pare i la mare treballen, sols un d'aquests podrà exercir aquest dret. No obstant això, en el supòsit d'adopció d'un xiquet major de 2 anys i menor de 10, la duració de l'excedència podrà ser d'1 any comptador des de la data de l'adopció.  
Durant el primer any de duració de cada període d'excedència, els treballadors en aquesta situació tindran dret a la reserva del lloc de treball i al seu còmput a efectes d'antiguitat.  
En el segon i tercer any el treballador tindrà dret a reingressar en el seu lloc de treball llevat que haguera estat amortitzat, en aquest cas n'ocuparà un de característiques similars a la mateixa localitat, i en cas de no existir en aquesta, a la més pròxima.  
Durant el gaudi de l'excedència per a l'atenció dels fills, l'excedent podrà sol·licitar el reingrés en qualsevol moment, i el sol·licitarà amb una antelació mínima de dos mesos. Així mateix, podrà sol·licitar la pròrroga fins esgotar el màxim de tres anys.  
e) Situacions derivades d'un pla d'ocupació  
e.1) Expectativa de destinació: el personal en expectativa de destinació percebrà les retribucions bàsiques, el complement de destinació que li corresponga i el 50 per 100 del complement específic del lloc que exercien en passar a aquesta situació.  
Aquest personal estarà obligat a:  
1r. Acceptar les destinacions en llocs de característiques similars als que exercien i que els ofereixen a la província on estaven destinats.  
2n. Participar en els concursos per a llocs adequats al seu grup i qualificació tècnica o professional, situats a la província on estaven destinats.  
3r. Participar en els cursos de capacitació a què se'ls convoque.  
El període màxim de duració de la situació d'expectativa de destinació serà d'un any, transcorregut aquest es passarà a la situació d'excedència forçosa.  
A la resta d'efectes aquesta situació s'equipara a la de servei actiu.  
e.2. 1. La declaració d'excedència forçosa procedeix quan el personal laboral no obtinga lloc de treball en el grup que li correspon per les seues condicions personals, en produir-se una reforma de relacions de llocs de treball i no cabre la solució prevista en l'article 49 del Text Refós de la Llei de la Funció Pública Valenciana, en la redacció donada per la Llei de Modificació Parcial i Urgent d'aquesta Llei.  
2. Procedirà també la declaració d'excedència forçosa al personal declarat en expectativa de destinació, per les següents causes:  
- El transcurs del període màxim fixat per a aquesta.  
- L'incompliment de les obligacions determinades en l'apartat e.1) d'aquest article.  
3. Qui es troben en excedència forçosa derivada d'un pla d'ocupació tindran dret a percebre les retribucions bàsiques i, si escau, les prestacions familiars per fill al seu càrrec.  
Aquest personal tindrà l'obligació de participar en els concursos convocats a llocs adequats al seu grup i qualificació tècnica o professional que se'ls notifique, i també a acceptar les destinacions que se'ls adjudiquen amb caràcter provisional en llocs de característiques similars i a participar en els cursos de capacitació que se'ls oferisca.  
No podran exercir llocs de treball en el sector públic sota cap tipus de relació funcionarial o contractual, siga aquesta de naturalesa laboral o administrativa. Si obtenen lloc de treball en aquest sector, passaran a la situació d'excedència voluntària automàtica.  
Passaran a la situació d'excedència voluntària per interès particular quan incomplisquen les obligacions a què es refereix aquest apartat.  
4. Els pressupostos de la Generalitat Valenciana tindran en compte allò disposat en aquest article, en ordre a les retribucions dels contractats laborals en situació d'excedència forçosa per aplicació d'un pla d'ocupació, mitjançant la previsió d'un crèdit global.  
Article onze. Permisos i llicències  
Les referències fetes a cònjuges seran extensives a la situació que deriva de la inscripció en el registre d'unions de fet de la Comunitat Valenciana. En el cas del permís establert en l'apartat A.1) sols podrà gaudir-se una única vegada durant el període de vigència d'aquest conveni per a les parelles que s'inscriguen al registre abans esmentat.  
A) El personal laboral, després d'avisar i amb justificació, podrà absentar-se del treball amb dret a remuneració, per algun dels motius i pel temps i en els termes que tot seguit s'indiquen:  
A.1) Quinze dies consecutius per matrimoni propi; aquest període serà distribuït a petició de l'interessat.  
El treballador podrà gaudir de llicència durant el dia de la celebració del matrimoni dels parents següents: pares, pares polítics, germans, germans polítics, fills, néts i avis; si el lloc de la celebració supera la distància de 375 km, la llicència serà de dos dies naturals consecutius.  
A.2) Tres dies hàbils per naixement d'un fill en la mateixa localitat, o cinc dies hàbils si ocorreguera fora de la localitat de residència del treballador, consecutius o no, dins dels quinze dies posteriors al naixement. Si el naixement donara lloc a complicacions en el quadre clínic de la mare o del fill, el pare tindria dret a dos dies més de llicència.  
A.3) Llicències en els supòsits de maternitat per adopció i lactància  
A.3.1) En el supòsit d'adopció, si el fill adoptat és menor de nou mesos, la llicència tindrà una durada màxima de vuit setmanes comptades a partir del dia de l'arribada al domicili de l'adoptat.  
En aquest supòsit, el pare o la mare que no faça ús de l'apartat anterior tindrà dret a dos dies hàbils, consecutius o no, dins dels quinze dies posteriors a l'arribada de l'adoptat a la llar.  
Si el fill adoptat és menor de cinc anys i major de nou mesos, la llicència tindrà una durada màxima de sis setmanes. En el cas que el pare i la mare treballen, sols un d'ells podrà gaudir aquest dret. Si la persona adoptada fóra major de cinc anys i menor de deu, tindrà dret a dues setmanes.  
A.3.2) Per lactància de cada fill menor de nou mesos, tindran dret a una hora diària d'absència del treball, que podran dividir en dues fraccions. Per la seua voluntat podrà substituir aquest dret per una reducció de la jornada normal pel mateix temps i amb la mateixa finalitat. Aquesta llicència podrà ser gaudida indistintament per la mare o pel pare en el cas que els dos treballen, però, en qualsevol cas, sols per un d'ells.  
A.3.3) Es concedirà permís, pel temps estrictament necessari, a la dona treballadora per a l'assistència a cursos de preparació al part i postpart, i també per a l'assistència a tractaments basats en les noves tècniques de fecundació assistida, als centres d'assistència de la Seguretat Social o reconeguts oficialment.  
A.4) Els treballadors tindran llicència durant la seua jornada laboral per a acudir, per necessitats pròpies, a consultes, tractaments i exploracions de tipus mèdic, durant el temps indispensable per a la seua realització, sempre que els centres en què s'efectuen no tinguen hores d'atenció fora de la jornada laboral del treballador. Excepcionalment es concedirà l'esmentada llicència per a l'atenció de familiars menors a càrrec del treballador. La durada d'aquesta llicència serà de fins a quatre hores per jornada laboral, llevat dels casos excepcionals justificats com cal.  
A.5) Per malaltia o accident greu o hospitalització de llarga durada (superior al mes)  
A.5.1) Si és un familiar de primer grau o el cònjuge, la llicència serà de quatre dies, i de sis dies si l'esdeveniment ocorreguera fora de la localitat de residència del treballador.  
A.5.2) Si és un familiar de segon grau (de consanguinitat), la llicència serà de tres dies, i de cinc dies si l'esdeveniment ocorreguera fora de la localitat de residència del treballador.  
Aquesta llicència és compatible amb l'establerta en el següent apartat.  
A.6) Per mort  
A.6.1) Si és un familiar de primer grau o el cònjuge, la llicència serà de quatre dies, i de sis dies si l'esdeveniment ocorreguera fora de la localitat de residència del treballador.  
A.6.2) Si és un familiar de segon grau (de consanguinitat) la llicència serà de tres dies, i de cinc dies si l'esdeveniment ocorreguera fora de la localitat de residència del treballador.  
Els dies esmentats en els apartats A.5) i A.6), sols en el cas de la mateixa localitat, podran ser consecutius o no.  
A.7) Dos dies per trasllat del domicili habitual, amb aportació del corresponent justificant  
A.8) Per concórrer a proves selectives per a l'ingrés en qualsevol administració pública, a exàmens finals, alliberadors i d'altres proves definitives d'aptitud i avaluació a centres oficials de formació, la jornada laboral del dia de la prova o del dia anterior si la realització de l'exercici és compatible amb la jornada de treball.  
A.9) El temps indispensable per al compliment de deures inexcusables de caràcter públic o personal en els supòsits següents:  
A.9.1) Citacions a jutjats, tribunals de justícia, comissaries o qualsevol altre organisme oficial.  
A.9.2) Compliment de deures ciutadans derivats d'una consulta electoral.  
A.9.3) Assistència a les reunions dels òrgans de govern i comissions dependents d'aquests quan derive estrictament del càrrec electiu de diputat o regidor.  
A.9.4) Assistència, com a membre, a les sessions d'un tribunal d'examen o d'oposició, amb nomenament de l'autoritat pertinent. Aquest temps no es computarà com a falta d'assistència al treball als efectes previstos en l'Estatut dels Treballadors com a causa objectiva d'extinció del contracte.  
A.9.5) Tràmits necessaris en organismes oficials quan coincidisquen amb l'horari de treball.  
A.10) Es concediran llicències per a la realització de funcions sindicals, de formació i representació de personal en els termes establerts en la normativa vigent i en aquest conveni.  
Els treballadors que formen part de la comissió negociadora del conveni tindran dret a una llicència retribuïda pel temps necessari per a assistir a les reunions convocades oficialment.  
B) El personal laboral vinculat per aquest conveni podrà gaudir, amb autorització prèvia, dels següents permisos:  
B.1) Retribuïts  
Es podran gaudir fins a sis dies per assumptes particulars. Aquests dies no podran acumular-se a les vacacions anuals retribuïdes. El personal podrà distribuir els dies segons la seua conveniència, dins de cada any natural i fins al quinze de gener de l'any següent, després de la comunicació prèvia a la corresponent unitat de personal. En el cas de desestimar l'esmentada petició, es requerirà resolució motivada en la qual es justifique la possible pertorbació de les necessitats del servei.  
En el cas d'interrupció voluntària de l'embaràs, la treballadora tindrà dret a sis dies de llicència retribuïda.  
B.2) No retribuïts  
B.2.1) Qui per raons de guarda legal tinga al seu càrrec directe algun menor de sis anys o un disminuït físic o psíquic que no exercisca activitat retribuïda, tindrà dret a una reducció de la jornada de treball entre com a mínim un terç i un màxim de la meitat de la seua durada, amb la disminució proporcional del salari.  
B.2.2) La Direcció General de la Funció Pública podrà concedir permís per assumptes propis, després de l'informe de la secretaria general corresponent, sense que el període màxim del permís puga excedir de 6 mesos cada 3 anys. Els esmentats permisos se sol.licitaran amb una antelació de 30 dies a la data de començament, i s'ha de resoldre com a mínim amb una setmana d'antelació a l'esmentada data.  
Article dotze. Mobilitat i reassignació d'efectius  
A) 1. El canvi de lloc de treball que comporte una destinació definitiva es durà a terme mitjançant la consegüent convocatòria pública entre tot el personal al servei de la Generalitat Valenciana que pertany al grup o subgrup o categoria en què estiga inclòs l'esmentat lloc de treball, llevat el que disposa aquest conveni amb caràcter extraordinari, i allò desplegat en aquest article.  
2. Podran dur-se a terme canvis provisionals de lloc de treball dins del mateix grup, categoria i localitat, mitjançant resolució del secretari general de la conselleria corresponent, després de la comunicació prèvia als representant dels treballadors i amb subjecció a les següents regles:  
2.1 Pel temps imprescindible, no superior a sis mesos, si hi ha mutu acord entre l'administració i el treballador.  
2.2 Excepcionalment, en defecte de mutu acord, el canvi podrà produir-se per necessitats del servei que no puguen ser cobertes pels mecanismes previstos en l'article 8 d'aquest conveni, i en aquests casos la designació del treballador afectat es farà per ordre invers d'antiguitat, per resolució del secretari general corresponent després de la comunicació prèvia als representants dels treballadors i per un termini màxim de tres mesos. Cada treballador no podrà ser designat més d'una vegada, fins que no haja acabat la rotació completa del personal de la unitat.  
3. Podrà efectuar-se canvi de lloc de treball mitjançant permuta voluntària entre els treballadors, després de l'informe positiu dels secretaris generals corresponents, autorització del director general de la Funció Pública, i sempre que es complisquen les següents característiques:  
3.1 Que el personal que desitge permutar complisca la condició de ser personal laboral fix amb destinació d'igual caràcter (provisional o definitiu).   
3.2 Que els llocs objecte de permuta estiguen classificats en el mateix grup, categoria, complement de destinació i complement específic.  
3.3 Que els llocs que es volen permutar no tinguen assignada cap direcció.  
3.4 Que el motiu de la permuta comporte sempre un canvi de localitat.  
La Direcció General de la Funció Pública publicarà trimestralment en el DOGV les sol.licituds de permuta rebudes, amb la determinació expressa de totes les dades anteriorment ressenyats, i atorgarà un període de quinze dies hàbils per poder formular al.legacions per qui consideren afectats els seus drets.  
Si no s'han formulat al.legacions justificades serà autoritzada, per part de la Direcció General de la Funció Pública, la permuta, i les destinacions obtingudes per aquesta mantindran el mateix caràcter. En el cas que la destinació obtinguda ho siga amb destinació definitiva, el treballador no podrà concursar fins transcorreguts dos anys des de la realització de la permuta.  
4. Per tal de garantir la protecció efectiva de la mare i del fetus, durant el període d'embaràs i de lactància, enfront de les condicions nocives per a la salut, es tindrà dret a canvi temporal de lloc de treball o de funcions, després dels informes mèdics que la interessada i l'administració consideren necessaris.  
5. També es podrà ocupar una destinació provisionalment amb reserva del lloc de treball i lloc de destinació en els supòsits següents:  
5.1 Quan la Direcció General de la Funció Pública autoritze una comissió de serveis per raons tècniques del servei que s'ha de prestar que exigisca la col.laboració de persones amb especials condicions professionals o de preparació tècnica. No procedirà el seu atorgament per a l'ocupació de llocs de plantilla o de caràcter permanent que s'han d'ocupar per concurs o de lliure designació, a no ser en llocs declarats deserts en les convocatòries corresponents.  
La seua durada no podrà excedir d'un any, i el lloc de treball s'ha d'oferir per convocatòria pública.  
5.2 Mitjançant comissió de serveis és també possible ocupar un lloc de treball l'exercici del qual es considera necessari i que ha de quedar reservat necessàriament (segons la normativa vigent).  
5.3 En el supòsit que siga conferida per la Direcció General de la Funció Pública un nomenament provisional.  
5.3.1 Quan es considere necessària la immediata ocupació d'un lloc de treball pendent de convocatòria, o que aquesta es resolga, la Direcció General de la Funció Pública, a proposta de la conselleria interessada, podrà nomenar provisionalment per a ocupar aqueix lloc per un període màxim de dos mesos a un treballador de la Generalitat Valenciana.  
5.3.2 Quan es considere necessari ocupar un lloc de treball i la convocatòria per a la seua provisió definitiva no siga immediata, la Direcció General de la Funció Pública podrà nomenar provisionalment, a proposta de la conselleria interessada, per un període màxim de sis mesos, un treballador de la Generalitat Valenciana.  
Els anteriors nomenaments podran recaure en treballadors que pertanyen al grup en què estiga classificat el lloc, o en els que pertanyent a un grup inferior tinguen la titulació requerida per a l'exercici i l'experiència professional adequada.  
Aquests nomenaments requereixen l'acceptació expressa dels interessats i de la conselleria a què pertanyen quan siga distinta de la que promoga el nomenament provisional.  
6. La mobilitat, de la qual s'informarà prèviament els sindicats, quedarà restringida a l'àmbit provincial, quan no hi haja un altre lloc de similars característiques a la mateixa localitat en la corresponent llista de llocs de treball, llevat dels casos en què voluntàriament s'accepte o demande una altra mobilitat més àmplia. La mobilitat interprovincial solament es durà a terme quan haja estat acordada amb els sindicats o en el supòsit que es detalla en el paràgraf següent.  
7. Quan hi haja trasllat de seu d'un organisme, centre o unitat a un altre municipi, mantenint la seua activitat i la identitat de les seues funcions i les característiques del seu lloc de treball, el personal podrà optar entre el trasllat o el passe a la situació d'excedència voluntària incentivada.  
En el cas que opten pel trasllat, percebran les indemnitzacions que es recullen en el Pla d'Ocupació Pública i que en cap cas seran inferiors a les establertes per a l'excedència voluntària incentivada, quan el trasllat comporte canvi de província.  
8. Per raons econòmiques, tècniques o organitzatives, l'administració podrà efectuar desplaçaments temporals del seu personal que exigisquen que aquests residisquen enpoblació distinta de la del seu domicili habitual, i se'ls pagarà, a més dels salaris, les despeses de viatge i les dietes.  
El personal laboral haurà serà informat del desplaçament amb una antelació suficient a la data d'efectivitat d'aquest, que no podrà ser inferior a cinc dies laborables en el cas de desplaçaments de durada superior a tres mesos; en aquest últim supòsit, el personal tindrà dret a un permís de quatre dies laborables en el seu domicili d'origen per cada dos mesos de desplaçament, sense computar com a tals els de viatge, les despeses del qual seran a càrrec de l'administració.  
El treballador podrà recórrer, sense perjudici de la seua execució, contra l'ordre de desplaçament.  
Els desplaçaments la durada dels quals en un període de tres anys excedisca de dotze mesos tindran, a tots els efectes, el tractament previst en l'apartat B9 d'aquest article.  
Els representants legals dels treballadors tindran prioritat de permanència en els llocs de treball a què fan referència aquest article.  
B) Plans d'ocupació i reassignació d'efectius  
B.1) Els plans d'ocupació tindran com a finalitat primordial augmentar les capacitats de treball i les oportunitats professionals dels empleats públics i, fonamentalment, assegurar-los i assignar-los un treball efectiu i adequat. Els projectes de plans d'ocupació s'elaboraran en el marc de programes concrets destinats a l'augment de l'eficàcia dels serveis, la millora en la rendibilitat dels recursos disponibles i l'apropament a les demandes dels ciutadans.  
Els sindicats signants d'aquest conveni tindran coneixement de tota la informació relacionada amb els plans d'ocupació i, sense perjudici de les facultats d'autoorganització que corresponen a l'administració, negociaran totes les repercussions que en matèria de personal puguen tenir les mesures previstes en el pla d'ocupació. Aquesta negociació dels projectes dels plans d'ocupació es durà a terme abans que la Conselleria d'Administració Pública l'autoritze i també, de manera conjunta, per a tots els empleats públics afectats, amb independència de la seua relació jurídica.  
B.2) Els plans d'ocupació hauran d'incloure, amb caràcter preceptiu, una memòria justificativa motivada que incloga les necessitats de personal, els efectius que hi ha i la seua qualificació, el nombre de llocs que desapareixen, les característiques dels llocs als quals es destinen els efectius de personal, i les raons objectives que justifiquen la reassignació i les mesures adoptades en el pla d'ocupació, i també un informe econòmico-financer.  
Els plans d'ocupació hauran d'incloure també la temporalitat d'aquests, i establir els terminis d'execució de les mesures adoptades.  
B.3) El personal que tinga un lloc objecte de supressió, com a conseqüència d'un pla d'ocupació, podrà ser destinat a un altre lloc de treball pel procediment de reassignació d'efectius.  
La reassignació d'efectius com a conseqüència d'un pla d'ocupació, s'efectuarà aplicant criteris objectius relacionats amb les aptituds, formació, experiència i antiguitat que es concretaran en aquest.  
L'adscripció al lloc adjudicat per reassignació tindrà caràcter definitiu.  
Amb la finalitat de racionalitzar els recursos humans, les diferents administracions públiques hauran de coordinar elsplans d'ocupació de cadascuna d'aquestes, tenint present el que estableixen la normativa bàsica i aquest conveni.  
Aprovat el pla d'ocupació i publicat en el Diari Oficial de la Generalitat Valenciana, la Conselleria d'Administració Pública, a proposta de les conselleries afectades, executarà la reassignació en el termini de sis mesos, que serà obligatòria per a llocs en el mateix municipi, i voluntària quan siga en diferent municipi i implique canvi de residència, i que seran en ambdós casos de similars característiques, funcions i retribucions. Durant aquesta fase es percebran les retribucions del lloc de treball que exercien. En el cas que el nou lloc de treball assignat tinga retribucions superiors, el personal percebrà les retribucions corresponents a aquest nou lloc de treball.  
Notificada a l'afectat la reassignació obligatòria, aquest disposarà del termini d'un mes per a prendre possessió de la seua nova destinació. En la reassignació voluntària, si el personal no l'accepta, quedarà adscrit a la Conselleria d'Administració Pública, mitjançant les relacions específiques de llocs en reassignació.  
El personal que, superada la fase de reassignació d'efectius, no haja obtingut lloc, continuarà adscrit a la Conselleria d'Administració Pública en la situació d'expectativa de destinació, amb les retribucions bàsiques, el complement de destinació i el 50% del complement específic del lloc que exercien.  
Quan la reassignació implique canvi de residència, el personal tindrà dret a una indemnització, que consistirà en el pagament de les despeses de viatge, incloses les de la seua família, una indemnització de tres dietes pel titular i cada membre de la seua família que efectivament es trasllade i el pagament de les despeses de transport de mobiliari i efectes, i també una indemnització de tres mensualitats de la totalitat de les seues retribucions, llevat el complement de productivitat, sense perjudici d'unes altres ajudes que el pla d'ocupació establisca.  
B.4) En els plans d'ocupació s'integraran els plans de formació i les previsions i mesures de promoció que calga. Podran incloure-hi, també la previsió i els processos de funcionarització que pertoque.  
B.5) Prèvia negociació amb les organitzacions sindicals més representatives, els secretaris generals de les respectives conselleries podran, per necessitats del servei, adscriure un lloc de treball a una unitat orgànica diferent o al personal que ocupe llocs no singularitzats a uns altres de la mateixa naturalesa, nivell i complement específic, sempre que, en ambdós casos, no implique canvi de localitat, situació d'expectativa de destinació o d'excedència forçosa. Aquest canvi es veurà reflectit en la corresponent relació de llocs de treball.  
Article tretze. Jornada de treball  
1. Amb caràcter general, la jornada laboral per al personal afectat per aquest conveni serà de trenta-set hores i mitja setmanals, llevat per al personal que ocupe un lloc de treball amb complement específic que comporte la dedicació de quaranta hores setmanals, segons s'estableix a continuació:  
El personal que exercisca un lloc de treball que tinga assignat un complement específic d'igual o superior quantia al que a continuació es detalla, per a cadascun dels grups de titulació, tindrà assignada una jornada laboral de quaranta hores setmanals  
 Grup Complement específic  
 A E 032 1.013.124 pessetes  
 B E 120 960.833 pessetes  
 C E 208 452.527 pessetes  
 D E 466 339.385 pessetes  
 E E 834 496.874 pessetes  
La resta de personal, amb complements específics inferiors, tindrà assignada una jornada de treball de trenta-set i trenta minuts setmanals.  
El personal que ocupe un lloc de treball que tinga assignat un complement específic igual o superior al detallat anteriorment, d'acord amb el seu grup de titulació, estarà sotmés a les següents obligacions específiques:  
- Quan la mateixa dinàmica del treball així ho exigisca, aquest personal podrà ser requerit per a la realització d'una jornada setmanal superior, i es compensarà l'excés d'horari en la setmana posterior a la desaparició de la necessitat urgent per la qual va ser requerit, tenint en compte les preferències d'aquest i les necessitats del servei.  
- L'esmentat personal estarà sotmès a incompatibilitat per a exercir qualsevol altra activitat pública o privada, llevat les legalment excloses del règim d'incompatibilitats.  
- Amb independència d'allò disposat en els apartats anteriors, el personal que ocupe un lloc de treball que tinga assignat un complement específic d'igual o superior quantia a l'E 045 - 1.740.732 pessetes, la jornada setmanal serà de quaranta hores. No obstant això, podrà ser requerit per a la realització d'una jornada superior quan així ho requerisquen les necessitats del servei en funció de la major responsabilitat inherent als esmentats llocs de treball, sense que en cap cas escaiga cap compensació en concepte d'hores o gratificacions extraordinàries.  
El còmput anual d'hores per a l'any 1995 serà de 1.642,5 hores, en el primer cas i 1752, per al segon. En l'any 1996 i successius, el còmput anual es calcularà descomptant a les hores anuals equivalents a 52 setmanes i un dia de treball, llevat els anys bixests (en què el càlcul es realitzarà afegint dos dies a les 52 setmanes), els següents conceptes: 4 setmanes i 2 dies per vacances, 2 dies de festes locals, 12 dies de festes d'àmbit superior, 6 dies per permís d'assumptes propis. A aquest còmput es descomptaran, a més, les reduccions en hores corresponent a l'horari d'estiu i a la setmana de festes locals, o s'acumularà aquest descompte per al seu gaudi atenent les característiques específiques dels centres amb treball a torns.  
A l'efecte d'aquests càlculs, es prendran com a referència les jornades a raó de set hores i mitja i vuit hores diàries en funció de la jornada setmanal assignada.  
Les quanties de reducció en hores dels dos últims conceptes serà: de 10 hores per horari d'estiu, i de 10 o 12,5 hores, per la setmana de festes locals per al personal que ocupa llocs amb dedicació de 37,5 hores o 40 hores setmanals, respectivament.  
L'horari que s'ha de realitzar s'adaptarà a les característiques dels centres i llocs de treball, i serà determinat per les corresponents secretaries generals, després de la negociació prèvia amb els representants sindicals. No obstant això, el personal laboral que ocupe llocs de treball amb funcions d'índole burocràtica o similar s'ajustarà al que disposa la Conselleria d'Administració Pública en matèria d'horaris.  
2. El calendari laboral serà elaborat anualment i, després de la negociació prèvia amb els sindicats, s'exposarà de manera visible en cada centre de treball; en aquest constarà per setmanes i dies la distribució de la jornada setmanal o anual amb l'horari de treball, festius, descansos setmanals i entre jornada.  
3. Hi haurà una pausa en la jornada de treball per un període de 20 minuts, computable com a treball efectiu.  
4. Aquells col.lectius de treballadors que per necessitats del servei hagueren d'assistir al seu lloc de treball els dies 24 i 31 de desembre, se'ls compensaran aquests per dia i mig de descans per cadascun d'aquells.   
5. El personal acollit a aquest conveni tindrà dret a dos dies de descans per cadascun dels períodes setmanals treballats, i almenys un d'aquests al mes haurà de coincidir en dissabte i diumenge.  
En qualsevol cas, entre el final d'una jornada i el començament de la següent haurà d'haver com a mínim dotze hores.  
6. Les hores treballades durant el període comprès entre les deu de la nit i les vuit del matí, llevat que el salari s'haja establert atenent que el salari siga nocturn per la seua naturalesa, tindran la retribució especificada en l'article de retribucions d'aquest conveni.  
Durant l'embaràs, les treballadores podran sol.licitar el canvi de la jornada nocturna per diürna, i el canvi de torn de treball, adjuntant a la sol.licitud la recomanació mèdica.  
7. Durant els mesos de juliol i agost, l'horari per a tot el personal es reduirà en 2,5 hores setmanals. L'horari de matí podrà iniciar-se a les 7h 45m i acabar a les 15h i 30m, sense que supose cap tipus de dret a percebre retribucions en concepte de nocturnitat.  
8. Durant la setmana de festes locals del municipi, regirà l'horari de 9 a 14 hores, o es realitzarà el còmput per tal d'acumular el seu gaudi en els casos de personal a torns.  
9. El personal que ocupe llocs de treball amb dedicació de 37 hores i mitja, podrà ser autoritzat a realitzar una jornada reduïda, contínua i ininterrompuda, de 9 a 14 hores, i percebrà un 75% del total de les seues retribucions.  
Article catorze. Vacances  
Les vacances anuals tindran una durada del mes natural en què es gaudeixen i per any de servei, o de trenta dies naturals si es prenen en un període comprès entre dos mesos a voluntat del treballador.  
El personal té dret al gaudi del temps proporcional de vacances a raó de dos dies i mig per mes o fracció treballats en els supòsits de nou ingrés o de no haver treballat l'any complet.  
La durada d'aquestes serà de 31 dies naturals si, per necessitats de l'administració, s'obliga al treballador a prendre-les en els mesos de juny o setembre.  
Les direccions de centres i organismes planificaran les vacances anuals amb el vist-i-plau de la Secretaria General de la corresponent conselleria, i ho comunicaran als representants dels treballadors per tal que presenten les al.legacions oportunes i d'acord amb els següents principis:  
1. El període normal de vacances es gaudirà preferentment durant els mesos de juny, juliol, agost i setembre de cada any, i s'exclouran d'aquests períodes aquells centres i organismes l'activitat dels quals es desenvolupa essencialment en el període estacional regulat.  
Si no hi ha acord entre les parts en aquest punt, s'elevarà a la Comissió d'Interpretació, Vigilància i Estudi del Conveni, i s'acudirà a la jurisdicció laboral en el cas de desacord final.  
2. Als centres d'assistència i en tot aquells en què l'activitat i necessitats d'atenció o producció siguen similars al llarg de tot l'any, es planificaran els torns de vacances de manera que quede garantida l'atenció i els serveis adequats, i es procedirà a una rotació anual en els diferents torns.  
3. Tenint en compte tot això, el personal concretarà en la primera quinzena de maig la seua petició individual del període de vacances, per tal que siga elaborat i conegut per les parts, i amb la suficient antelació, el corresponent calendari. En cas de desacord, es procedirà segons allò estipulat en el punt primer d'aquest apartat.  
4. El personal laboral podrà gaudir de les vacances anuals, després de la sol.licitud, al llarg de tot l'any en períodes mínims de 7 dies seguits, sempre que siga compatible amb les necessitats del servei.  
5. El començament i l'acabament del dret de les vacances serà forçosament dins de l'any natural a què corresponga. Excepcionalment, l'acabament d'aquestes podrà prorrogar-se fins al 15 de gener de l'any següent. No podran en cap cas ser substituïdes per compensacions econòmiques ni acumulades a les següents.  
6. Els períodes de baixa temporal per malaltia o accident inferiors a un any, es computaran com a servei actiu als sols efectes d'allò previst en aquest article.  
7. El treballador tindrà dret a:  
7.1 Quaranta dies de vacances quan les gaudisca fora del període ordinari o li siguen fraccionades per imposició de l'administració.   
7.2 Al retard de les seues vacances si no pot iniciar-les com a conseqüència d'incapacitat temporal.  
7.3 A la interrupció del període de vacances reglades quan hi haguera hospitalització justificada, per a reanudar-les posteriorment, respectant les normes generals establertes en aquest article.  
7.4 Al pagament de la part proporcional de les seues vacances quan cesse abans de completar l'any de servei.  
7.5 A l'acomodació del gaudi de les vacances en cas d'embaràs, viduïtat, divorci o separació legal, després de la justificació prèvia d'aquestes circumstàncies, a petició de la persona interessada, sempre que no implique perjudicis per a altres treballadors.  
Article quinze. Jubilacions  
1. Dins de la política de promoció d'ocupació, la jubilació serà obligatòria en complir el treballador l'edat de 65 anys. La Generalitat Valenciana cobrirà les places que per aquesta raó queden vacants en idèntica categoria professional o altres categories diferents, pel mateix procediment que l'establert en l'article 8 d'aquest conveni. Aquestes vacants seran cobertes per concurs o passaran a formar part de l'oferta d'ocupació pública.  
2. L'edat de jubilació establerta en el paràgraf anterior, es considerarà sense perjudici que tot treballador puga completar els períodes de mancança per a la jubilació. En aquests casos, la jubilació obligatòria es produirà en completar el treballador els esmentats períodes en la cotització a la Seguretat Social.  
3. La Generalitat Valenciana realitzarà les previsions de jubilació amb un any d'anticipació, i n'informarà a la representació sindical, per tal de planificar la cobertura de les futures vacants conforme al punt 1 d'aquest article. Les esmentades previsions i informació a la representació sindical seran realitzades per centres, i es reflectirà la categoria professional i la classificació del lloc.  
4. Els treballadors podran jubilar-se voluntàriament en complir els 64 anys d'edat en la forma i les condicions establertes en el Reial Decret 1.194/1985, de 17 de juliol, o les normes posteriors dictades o que es pogueren dictar sobre jubilació voluntària.  
La sol.licitud, dirigida al secretari general de la conselleria corresponent, haurà de formalitzar-se almenys dos mesos abans del compliment dels 64 anys.  
5. També es fomentaran els contractes de relleu segons el que estableix el Reial Decret 1991/1984, de 31 d'octubre.  
6. Jubilació anticipada incentivada  
6.1 El personal afectat per un procés de reassignació d'efectius que estiga en situació d'expectativa de destinació o d'excedència forçosa com a conseqüència d'un pla d'ocupació, podrà sol.licitar la jubilació voluntària anticipada, en les condicions establertes en el règim de Seguretat Social en què estiguen inclosos, sempre que hagen complit 60 anys d'edat, acrediten almenys 30 anys de serveis i complisquen els requisits exigits en l'esmentat règim.  
6.2 El personal que s'aculla a aquesta jubilació tindrà dret a percebre, per una sola vegada, una indemnització la quantia de la qual serà establerta pel Govern, segons la seua edat i les retribucions íntegres corresponents a l'última mensualitat completa meritada, llevat, si escau, del complement específic i de la productivitat, referida a dotze mensualitats.  
6.3 Correspon a la Conselleria d'Administració Pública acordar la jubilació voluntària incentivada.  
Article setze. Suspensió de contracte  
Causes i efectes de la suspensió:  
1. El contracte de treball podrà suspendre's per les causes següents:  
a) Mutu acord de les parts.  
b) Les consignades vàlidament en el contracte.  
c) Incapacitat temporal i invalidesa provisional dels treballadors.  
d) Maternitat de la dona treballadora i adopció d'un menor de 5 anys.  
e) Compliment del servei militar, obligatori o voluntari, o servei social substitutiu.  
f) Privació de la llibertat del treballador, mentre no hi haja sentència condemnatòria.  
g) Suspensió d'ocupació i sou, per raons disciplinàries.  
h) Per l'exercici del dret de vaga.  
2. La suspensió del contracte de treball exonera de les obligacions recíproques de treballar i remunerar el treball. No obstant això, en els processos d'incapacitat temporal, de maternitat, i adopció d'un menor de cinc anys, la Generalitat Valenciana complementarà les prestacions de la Seguretat Social fins al 100% del salari real des de l'inici de la situació.  
3. En cessar les causes de suspensió el treballador tindrà dret a la reincorporació al lloc reservat en tots els supòsits a què fa referència el punt 1, llevat en els assenyalats en les lletres a) i b), en què s'atendrà a allò pactat.  
4. En el supòsit d'incapacitat temporal, cessarà el dret de reserva si el treballador és declarat en situació d'invalidesa permanent o total o gran invalidesa, d'acord amb les lleis vigents sobre Seguretat Social.  
Si durant el transcurs de la llicència per malaltia o accident, el treballador que la gaudeix es dedica a qualsevol activitat lucrativa, no percebrà cap remuneració i incorrerà en responsabilitat disciplinària, amb obligació de tornar allò indegudament percebut.  
El treballador que allargue voluntàriament i injustificadament l'estat de malaltia o accident, amb independència de qualsevol altra responsabilitat, incorrerà en responsabilitat disciplinària.  
5. Les treballadores tindran dret a una llicència de 16 setmanes ininterrompudes ampliables per part múltiple fins a divuit setmanes. Aquest període es distribuirà a opció de la interessada sempre que sis setmanes siguen immediatament posteriors al part, i podrà fer-ne ús el pare per a la cura del fill en cas de mort o malaltia greu de la mare. No obstant això, en el cas que la mare i el pare treballen, aquella, en iniciar-se el permís per maternitat, podrà optar perquè el pare gaudisca, en comptes d'ella, fins a quatre de les últimes setmanes de permís, sempre que siguen ininterrompudes i al final de l'esmentat període, llevat que en el moment de la seua efectivitat la incorporació al treball de la mare comporte risc per a la seua salut.  
6. En els supòsits de suspensió per prestació del servei militar o substitutiu, el treballador haurà de reincorporar-se en el termini màxim de 30 dies naturals a partir del cessament del servei, al mateix lloc de treball o, si hi manca, a un altre de la mateixa categoria i nivell.   
Article disset. Extinció del contracte de treball  
El contracte de treball s'extingirà:  
1. Per mutu acord de les parts.  
2. Per les causes consignades vàlidament en el contracte llevat que aquestes constituïsquen abús de dret manifest per part de l'administració.  
3. Per expiració del temps convingut o realització de l'obra o servei objecte del contracte.  
4. Per dimissió del treballador, i haurà d'haverpreavís d'un mes.  
5. Per mort, gran invalidesa o invalidesa permanent total o absoluta del treballador.  
6. Per jubilació del treballador.  
7. Per acomiadament del treballador.  
8. Per causes objectives legalment procedents.  
A l'acabament dels contractes de duració determinada, l'òrgan o organisme administratiu competent estendrà la corresponent quitança visada pels representants sindicals.  
En aquesta liquidació o quitança constarà expressament el pagament dels conceptes següents:  
1. Parts proporcionals de les pagues extraordinàries, prorratejades a l'any natural en funció del temps treballat.  
2. Part proporcional de les vacances anuals.  
3. Es pagaran les quantitats corresponents a festivitat, nocturnitat, i per fer torns, no percebudes en la data d'acabament.  
Article divuit. Absentisme  
Les parts signants reconeixen la necessitat del tractament de l'absentisme, i entenen que la seua reducció implica tant la correcta organització dels serveis de prevenció de l'empresa i de la Seguretat Social, com les adequades condicions de seguretat, higiene i ambient de treball, en ordre a aconseguir d'una banda l'efectiva protecció de la salut física i mental dels treballadors i, d'una altra, un augment de la presència del treballador en el seu lloc de treball.  
De la mateixa manera, les parts són conscients de la greu deterioració que produeix l'absentisme quan se superen determinats nivells, i també la necessitat de disminuir-lo, atesa la seua negativa incidència en l'eficàcia dels serveis; per tot això, es revisaran els actuals mecanismes de control d'incapacitat temporal.  
Atès que l'absentisme representa una major càrrega de treball per a la resta dels treballadors, la Generalitat Valenciana:  
a) Té dret a controlar l'absentisme d'acord amb la legalitat reglamentada, sense que això represente lesió dels drets dels treballadors.  
b) Podrà extingir el contracte al·legant com a causa objectiva d'extinció les faltes d'assistència al treball, en els terminis establerts per l'Estatut dels Treballadors, amb les excepcions previstes en aquest conveni.  
Tot açò, sense perjudici de l'informe del servei mèdic d'empresa que valore la incidència de les condicions de seguretat i higiene en el treball, en les esmentades faltes d'assistència.  
Els descomptes per faltes d'assistència al treball es calcularan de la manera següent per a establir el valor de cada hora no treballada: sou íntegre mensual dividit per 30 i dividit pel nombre d'hores mitges al dia que el personal haguera realitzat.  
Article dinou. Capacitat disminuïda  
S'entén per capacitat disminuïda la definida en l'art. 135 del Text Refós de la Llei General de la Seguretat Social, en els seus apartats 2, 3 i 4.  
Els treballadors sotmesos en alguns d'aquests apartats seran destinats a un treball adequat a les seues condicions físiques sense reducció salarial.  
La Generalitat Valenciana haurà de fer accessibles els locals i llocs de treball als treballadors amb condicions físiques disminuïdes, i eliminarà les barreres i els obstacles que dificulten la seua mobilitat física.  
En el supòsit que una incapacitat temporal o malaltia impedisca el normal acompliment de les funcions assignades al seu lloc de treball inclòs en la corresponent relació de llocs de treball, i resulte impossible l'adaptació d'aquestes a les seues condicions de salut, l'administració, després de l'informe previ de la Unitat de Valoració d'Incapacitats, canviarà el treballador a un altre lloc de treball, en el marc de la normativa aplicable en cada cas, sempre que existisquen vacants, no es perjudique el normal funcionament del servei i no supose increment de retribucions. Aquest canvi serà temporal, sense pèrdua de les retribucions fixes i periòdiques, no suposarà canvi de localitat ni menyscapte de la categoria professional, si escau, i una vegada superada la incapacitat o la malaltia, l'administració el reintegrarà al seu lloc de treball.  
L'aplicació d'aquest article es desenvoluparà amb la participació dels representants dels treballadors.  
Article vint. Seguretat i higiene en el treball  
1. El treballador té dret a una protecció eficaç de la seua integritat física i a una adequada política de seguretat i higiene en el treball, i també el correlatiu deure d'observar i posar en pràctica les mesures de prevenció de riscos que s'adopten legalment i reglamentàriament.  
Té el dret de participar en la formulació de la política de prevenció al seu centre de treball i en el control de les mesures adoptades en el desenvolupament d'aquesta, mitjançant els seus representants legals i dels òrgans interns i específics de participació en aquesta matèria, açò és, dels comités i vigilants de Seguretat i Higiene en el Treball.  
2. La Generalitat està obligada a promoure, formular i posar en aplicació una adequada política de seguretat i higiene en els seus organismes i centres de treball, i també facilitar la participació dels treballadors en aquesta i garantir una formació pràctica i adequada en aquestes matèries als treballadors que contracte, o quan canvien de lloc de treball o hagen d'aplicar noves tècniques, equips i materials que puguen ocasionar riscos per al treballador o per als seus companys o tercers. El treballador està obligat a seguir aquests ensenyaments i a realitzar les pràctiques que se celebren dins de la jornada de treball i en altres hores amb descompte en aquest últim cas del temps invertit en aquestes de la jornada laboral.  
3. La formulació de la política de seguretat i higiene en un organisme o centre de treball partirà de l'anàlisi estadística o causal dels accidents de treball i de les malalties professionals esdevingudes en aquest, de la detecció i identificació de riscos i d'agents materials que puguen ocasionar-los i de les mesures i sistemes de prevenció o protecció utilitzats fins ara. Aquesta política de seguretat i higiene es planificarà anualment per a cada centre de treball en què es realitzen tasques o funcions de producció tècnica i processament de dades, i amb periodicitat triennal a les oficines i centres de treball administratiu. En tot cas, haurà de comprendre els estudis i projectes necessaris per a definir els riscos més significatius per la seua gravetat o la seua freqüència, i per a posar en pràctica sistemes o mesures preventius i els de control i inspecció d'aquests, i també els plans de formació d'ensinistrament del personal que siguen necessaris. Per tant, es remetrà a la Comissió Paritària de la Vigilància del Conveni, informació mensual sobre sinistrabilitat i absentisme per malalties professionals.  
4. Per a l'elaboració dels plans i programes de seguretat i higiene, i també com per a la seua realització i posada en pràctica, els diferents organismes de l'administració disposaran d'equips i mitjans tècnics especialitzats quan siga possible i aconsellable per la seua dimensió o per la intensitat dels seus problemes de seguretat i higiene. En el cas que no es dispose d'aquests mitjans propis, se sol.licitarà la cooperació dels gabinets provincials de Seguretat i Higiene en el Treball, fonamentalment en allò referent a la planificació, estudis i projectes preventius, i de sistemes de seguretat i protecció, formació de treballadors i tècnics, documentació especialitzada i totes les mesures que siguen necessàries.  
5. Els comités de seguretat i higiene són els òrgans interns especialitzats de participació en aquesta matèria. Es constituiran en tots els centres de treball que tinguen 100 o més treballadors adscrits, i a petició dels treballadors de la Comissió Paritària en aquells centres que hi haja risc.  
La composició del Comité de Seguretat i Higiene serà paritària, i serà la representació dels treballadors en aquest designada pel comité d'empresa, òrgan aquest al qual correspon la representació i la defensa dels interessos dels treballadors, també en matèria de seguretat i higiene, i les competències reconegudes en l'art. 64, paràgrafs, 1.7, 1.8 i 1.11 de l'Estatut dels Treballadors, i també les previstes en l'art. 19.5 d'aquest.  
6. Es tendirà a la desaparició dels plus o complements de perillositat i toxicitat, a mesura que l'administracióprenga els mitjans adequats per a esmenar les condicions tòxiques o perilloses que els donaren origen, o mitjançant resolució de l'autoritat laboral corresponent es demostre la improcedència d'aquests plus per inexistència d'aquestes condicions.  
7. Els reconeixements mèdics es practicaran en els gabinets provincials de Seguretat i Higiene en el Treball:  
a) Una vegada a l'any per a tot el personal.  
b) Periòdics i específics al personal que per la seua activitat estime necessari els gabinets provincials de Seguretat i Higiene en el Treball.  
c) A tot el personal de nou ingrés abans d'incorporar-se al lloc de treball.  
d) A tot el treballador amb més de 30 dies de baixa per malaltia o abans d'incorporar-se al lloc de treball.  
8. La Comissió de Seguretat i Higiene i, si hi manca, els representants legals del personal en el centre de treball, que aprecien una probabilitat seriosa i greu d'accident per la no observança de la legislació aplicable en la matèria, requeriran per escrit a la Generalitat perquè adopte les mesures oportunes que facen desaparèixer l'estat de risc; si la petició no és atesa en el termini de 4 dies des de la data del requeriment, es dirigiran a l'autoritat competent, i aquesta, si aprecia les circumstàncies al·legades, mitjançant resolució fundada, requerirà la Generalitat perquè adopte les mesures de seguretat apropiades o suspenga les seues activitats en la zona o centre de treball o amb els materials en perill. També podrà ordenar, amb els informes tècnics necessaris, la paralització immediata del treball si s'estima un risc greu d'accident. Si el risc d'accident és imminent, la paralització de les activitats podrà ser acordada per decisió de la Comissió d'Higiene i Seguretat, o pel 75% dels representants del personal en els centres de treball amb processos discontinus i en la totalitat d'aquests en aquells centres el procés dels quals siga discontinu; aquest acord serà comunicat d'immediat a la Generalitat i a l'autoritat laboral, la qual en 24 hores, anul·larà o ratificarà la paralització acordada.  
9. Aquells treballadors o col·lectius de personal les tasques dels quals així ho requerisca, disposarà de roba i calçat de treball que facilitarà la Generalitat. La Comissió Paritària constituïda en l'art. 4 d'aquest conveni, serà l'encarregada de determinar les condicions i els col·lectius que s'hagen de beneficiar d'allò previst en aquest apartat.  
Article vint-i-u. Prevenció de riscos laborals  
Atès que els empleats públics tenen dret a una protecció eficaç de la seua integritat física i la seua salut en el treball i que l'administració té el deure de promoure, formular i aplicar una adequada política de prevenció de riscos, les parts es comprometen a col·laborar estretament per a elevar els nivells de salut i seguretat en el treball en l'administració de la Generalitat Valenciana.  
Les parts signants d'aquest conveni són sabedores del Projecte de Llei de Prevenció de Riscos Laborals que es debat en el Parlament Nacional, cosa que suposarà, una vegada es promulgue, un important canvi en tots els aspectes relacionats amb el control de les condicions i medi ambient de treball. La seua promulgació implicarà, lògicament, l'adequació del corresponents apartats d'aquest conveni.  
Els treballadors de la Generalitat tenen dret a una adequada política de protecció de la salut en el treball, i són elements fonamentals d'aquesta la formació, la informació, la participació i l'ordenació de l'acció preventiva.  
L'administració promourà una formació teòrica i pràctica apropiada en matèria preventiva en el moment de la seua contractació, qualsevol que siga la modalitat o duració d'aquesta, i també quan hi haja canvis en les funcions que exerceixen, s'introduïsquen noves tecnologies, o es produïsquen canvis en els equips de treball, susceptibles de provocar riscos per a la salut del treballador. Aquesta formació s'haurà de repetir amb la periodicitat suficient que permeta garantir una formació actualitzada dels treballadors. El temps dedicat a la formació, ja es duga a terme dins de l'horari laboral o fora d'aquest, serà considerat com a temps de treball.  
Els cursos de formació s'hauran de realitzar en col·laboració amb els sindicats.  
Els treballadors de la Generalitat Valenciana tenen dret a informació sobre els riscos laborals als quals estan sotmesos, i també sobre les mesures preses per a la seua avaluació i control. Així, rebran informació dels factors de riscos que els afecten, de les mesures i els controls de l'ambient laboral referides als seus llocs de treball, i també de les dades concernents a la vigència del seu estat de salut en relació amb els riscos laborals.  
Article vint-i-dos. Formació i perfeccionament professional  
1. D'acord amb allò previst en l'article 23 de l'Estatut dels Treballadors i per a facilitar la seua formació i promoció professional, el personal fix afectat per aquest conveni tindrà dret a veure facilitada la realització d'estudis per a l'obtenció de títols acadèmics o professionals, la realització de cursos de perfeccionament professional i l'accés a cursos de reconversió i capacitació professional organitzats per l'administració pública, tot això amb la participació dels treballadors mitjançant les centrals sindicals més representatives i altres vies legals de representació.  
2. El personal que curse regularment estudis per a l'obtenció de títols acadèmics i/o professionals tindran preferència per a elegir torn de treball, si escau, i de vacances anuals, i també l'adaptació de la jornada que les necessitats i l'organització del treball permeten. Tindran dret a la concessió de permisos retribuïts per a concórrer a exàmens en els termes establerts en l'apartat A.8) de l'art. 11. En qualsevol cas, serà condició indispensable que el treballador ho acredite mitjançant justificant.  
El personal que realitze cursos de formació i perfeccionament professional podrà adaptar el seu torn de treball, vacances i jornada, sempre que l'organització del centre ho permeta.  
3. Els òrgans de la Generalitat Valenciana, directament o en règim de concert amb centres oficials reconeguts, organitzaran cursos de capacitació professional per a l'adaptació dels treballadors a les modificacions tècniques operades en els llocs de treball, i també cursos de reconversió professional per a assegurar l'estabilitat del treballador en la seua ocupació en els llocs de transformació o modificació funcional dels òrgans o serveis. Així mateix, s'organitzaran cursos mitjançant l'IVAP per a l'accés al funcionariat i els cursos previstos en l'art. 32, apartat dos, del Decret 69/86. En aquests supòsits el temps d'assistència als cursos es considerarà com a treball efectiu.  
En aquesta matèria es tindrà en compte l'Acord Generalitat Valenciana-sindicats per al període 1995-1997, sobre Condicions de Treball en la Funció Pública, de 27 de gener de 1995 (DOGV núm. 2447, de 10/02/95).  
4. Mentre no es hi haja el desenvolupament reglamentari de l'acord esmentat en l'apartat anterior, per tal d'actualitzar o perfeccionar coneixements professionals, el personal tindrà dret, almenys, una vegada cada quatre anys, i per un període de duració equivalent al còmput d'un mes laborable, a l'assistència a cursos de formació professional específic i en matèries directament relacionades amb la funció desenvolupada. Posteriorment, la CIVE adaptarà aquest article a allò que el desenvolupament de l'esmentat Acord establisca.  
5. La Generalitat Valenciana podrà trametre als treballadors a cursos, seminaris, meses rodones o congressos referents a la seua especialitat i treball específic, quan de l'assistència a aquests es puga derivar beneficis per als serveis. L'assistència a aquests serà obligatòria per al treballador, al qual es pagarà a més dels seus salaris, despeses de desplaçament i dietes en els casos que corresponga. La designació per a l'assistència a aquests trobades serà rotativa entre els treballadors que complisquen les característiques necessàries per a un bon aprofitament d'aquests. Es tindran en compte les circumstàncies personals i familiars del treballador al·legades per aquest, i es posarà en coneixement dels representants dels treballadors.  
Quan el treballador sol·licite l'assistència a aquests, correspondrà a cada secretaria general, amb informe de la direcció de cada servei, i dels representants dels treballadors, la decisió sobre l'assistència, en funció de la matèria tractada i del seu interès pels treballs i objectius del servei. En aquests casos, que no podran superar els 15 dies cada dos anys, no es meritaran despeses de viatge i dietes, encara que sí que es pagarà el salari corresponent.  
6. La Generalitat Valenciana realitzarà un estudi de necessitats de formació professional als seus centres i organismes per tal de donar compliment a allò establert en els apartats anteriors.  
7. La Generalitat Valenciana mitjançant l'Institut Valencià d'Administració Pública, inclourà en els seus pressupostos partides dedicades a la formació professional dels seu personal. Anualment, i amb l'antelació necessària, es planificaran les necessitats i objectius de formació per conselleries i centres.  
8. Dins de la política de normalització lingüística, l'administració garantirà que en la formació dels empleats públics es tendisca que els cursos s'impartisquen en valencià.  
Comissió de formació i perfeccionament professional  
Per tal de desenvolupar els plans anuals de formació i perfeccionament del personal, es crea una Comissió de Formació integrada per l'administració i les centrals sindicals amb caràcter paritari, que tindrà les comeses següents:  
- Elaborar els criteris generals als quals s'hauran d'ajustar els plans anuals de formació de la Generalitat Valenciana.  
- Elaborar els criteris generals als quals s'ha d'ajustar l'ordre de prioritat que es donarà a la realització d'aquests plans.  
- Acordar els instruments de supervisió per a l'execució d'aquests.  
- Elaborar els criteris de selecció dels aspirants als cursos que integren el pla de formació.   
- Acordar mesures de participació sindical tant per a la selecció dels aspirants als esmentats cursos com per a la supervisió del desenvolupament dels plans de formació de la Generalitat Valenciana.  
Article vint-i-tres. Règim disciplinari  
1. Els treballadors podran ser sancionats pels caps de les unitats, per la direcció dels centres o pels secretaris generals de les conselleries, segons corresponga, en virtut d'incompliments laborals d'acord amb la graduació de faltes i sancions que s'establisquen en aquest capítol.  
2. Les faltes disciplinàries dels treballadors, comeses com a conseqüència del seu treball, podran ser lleus, greus i molt greus.  
A) Seran faltes lleus les següents:  
a.1) La incorrecció amb el públic i amb els companys o subordinats.  
a.2) El retard, negligència o oblit en el compliment de les seues tasques.  
a.3) La no-comunicació amb la deguda antelació de la falta d'assistència per causa justificada, llevat que es prove la impossibilitat de fer-ho.  
a.4) La falta d'assistència al treball sense causa justificada un o dos dies al mes.  
a.5) Les faltes repetides de puntualitat sense causa justificada de 3 a 5 dies al mes.  
a.6) L'oblit en la conservació dels locals, materials i documents dels serveis.  
a.7) En general, l'incompliment dels deures per negligència o oblit excusable.  
B) Seran faltes greus:  
b.1) La falta de disciplina en el treball o del respecte als seus superiors, companys o inferiors.  
b.2) L'incompliment de les ordres i instruccions dels superiors i de les obligacions concretes del lloc de treball o, les negligències de les quals es deriven o puguen derivar-se perjudicis greus per al servei.  
b.3) La desconsideració amb el públic en l'exercici del treball.  
b.4) L'incompliment o abandonament de les normes i mesures de seguretat i higiene del treball establertes.  
b.5) La falta d'assistència al treball sense causa justificada, durant tres dies al mes.  
b.6) Les faltes repetides de puntualitat sense causa justificada, durant més de cinc dies al mes i menys de deu.  
b.7) L'abandonament del treball sense causa justificada, en dos jornades laborals al mes.  
b.8) La simulació de malaltia o accident, per temps inferior a tres dies.  
b.9) La simulació o encobriment de faltes d'altres treballadors en relació amb el seus deures de puntualitat, assistència i permanència en el treball.  
b.10) La disminució continuada i voluntària en el rendiment del treball normal o pactat.  
b.11) La negligència que puga causar greus danys en la conservació dels locals, material o documents dels serveis.   
b.12) L'exercici d'activitats professionals, públiques o privades sense haver sol.licitat autorització de comptabilitat, sent compatible.  
b.13) La utilització o difusió indeguda de dades o assumptes dels quals es tinga coneixement per raó de treball en l'organisme.  
b.14) La reincidència en la comesa de tres o més faltes lleus, encara que siguen de distinta naturalesa, dins d'un mateix trimestre, quan hagen hagut sancions per a aquestes.  
C) Seran faltes molt greus:  
c.1) L'incompliment del deure de fidelitat a la Constitució i a l'Estatut d'Autonomia Valencià en l'exercici de la funció encomanada.  
c.2) La publicació o utilització indeguda de secrets oficials així declarats per llei o classificats com a tals.  
c.3) Tota actuació que supose discriminació per raó de raça, sexe, religió, llengua, opinió, lloc de naixement o qualsevol altra condició o circumstància personal o social.  
c.4) La persecució sexual comesa per una persona d'igual, inferior o superior categoria a la persona perseguida, principalment quan vaja acompanyat d'abús d'autoritat, o siga realitzat per una persona de superior categoria.  
c.5) El frau, la deslleialtat i l'abús de confiança en les gestions encomanades, i també com qualsevol conducta constitutiva de delicte dolós.  
c.6) La manifesta desobediència.  
c.7) Falsejament voluntari de dades i informacions del Servei.  
c.8) La falta d'assistència al treball no justificat durant més de tres dies al mes.  
c.9) Les faltes reiterades de puntualitat no justificades, durant deu dies o més dies al mes, o durant més de vint dies al trimestre.  
c.10) L'exercici d'activitats públiques o privades incompatibles amb l'exercici de l'ocupació pública.  
c.11) La reincidència de tres o més faltes greus, encara que siguen de distinta naturalesa, dins d'un període de quatre mesos.  
3. Les sancions que podran imposar-se en funció de la qualificació de les faltes, i que en qualsevol cas es comunicaran per escrit seran les següents:  
a) Per faltes lleus:  
- Amonestacions per escrit.  
- Suspensió d'ocupació i sou fins a dos dies.  
Les sancions per faltes lleus requeriran comunicació als representants dels treballadors.  
b) Per faltes greus:  
- Suspensió d'ocupació i sou de tres dies a un mes.  
- Suspensió del dret a concórrer a proves selectives o concursos d'ascens per un període d'un any.  
c) Per faltes molt greus:   
- Suspensió d'ocupació i sou d'un a tres mesos.  
- Suspensió del dret a concórrer a proves selectives o concursos d'ascens per un període de dos a tres anys.  
- Trasllat forçós sense dret a indemnització.  
- Acomiadament.  
4. Les sancions per faltes greus o molt greus, requeriran la tramitació prèvia de l'expedient disciplinari, la iniciació del qual es comunicarà als representants dels treballadors i a l'interessat, amb audiència a la persona interessada i oïts els esmentats representants en aquest.  
5. Les faltes lleus prescriuran als deu dies, les faltes greus als vint dies, i les molts greus als seixanta dies, a partir de la data en què l'administració va tenir coneixement de la seua comesa, i, en tot cas al sis mesos d'haver-se comès. Aquests terminis quedaran interromputs per qualsevol acte propi de l'expedient instruït si escau, sempre que la duració d'aquest, en el seu conjunt, no supere el termini de sis mesos sense que hi haja culpa del treballador expedientat.  
6. Els caps o superiors que toleren o encobrisquen les faltes dels seus subordinats incorreran en responsabilitat i sofriran la correcció o sanció que corresponga, tenint en compte de la que s'impose autor i de la intencionalitat, pertorbació per al Servei, atemptat a la dignitat de l'administració i reiteració o reincidència d'aquesta tolerància o encobriment.  
7. Tot treballador podrà retre compte per escrit, per si mateix, o mitjançant el seus representants dels actes que suposen faltes de respecte a la seua intimitat o a la consideració deguda a la seua dignitat humana o laboral. L'administració mitjançant l'òrgan directiu al qual estiguera adscrit l'interessat, obrirà l'oportuna informació i instruirà, si escau, l'expedient disciplinari que procedisca en el qual intervindrà la representació dels treballadors.  
8. Les sancions imposades i la seua cancel.lació s'anotaran en l'expedient personal, i es notificaran als representants dels treballadors i Comissió Paritària.  
9. No podran imposar-se sancions que consistisquen en la reducció de les vacances o altra minoració dels drets al descans del treballador.  
10. La cancel·lació de les sancions imposades per faltes lleus, greus i molt greus s'anotaran en l'expedient personal a l'any, tres anys, o cinc anys respectivament des de la data del seu compliment, després de la petició prèvia de l'interessat.  
11. Se sancionarà l'entrebanc de l'exercici de les llibertats públiques i dels drets sindicals.  
12. Amb caràcter extraordinari, i oïts els representants sindicals corresponents, es podrà acordar la suspensió com a cautela del contracte de treball amb motiu d'un expedient disciplinari per falta molt greu.  
Article vint-i-quatre. Solució de conflictes  
1. Per a resoldre el conflictes sorgits entre les parts negociadores, aquestes podran nomenar de mutu acord un o diversos mediadors, els quals formularan el corresponent dictamen.  
2. La negativa de les parts a acceptar les propostes presentades pel mediador, haurà de ser raonada i per escrit, de què es trametrà còpia a les parts, a l'efecte que s'estime pertinent.  
3. Les propostes del mediador i la posició de les parts s'hauran de fer públiques d'immediat.  
4. Per a la solució extrajudicial de conflictes col.lectius s'aplicarà la Resolució de 26 de juliol de 1993 (DOGV de 09.09.93) fins al 31 de desembre de 1995.  
En el termini d'un mes es produiran les negociacions per a la creació d'un servei de Mediació i Arbitratge per a la resolució de conflictes.  
Article vint-i-cinc. Procediment en matèria de conflicte col.lectiu o vaga  
En matèria de regulació de conflicte col.lectiu i dret de vaga s'atendrà al que estableixen la Constitució Espanyola, Estatut del Treballadors i Reial Decret 17/1977, de 4 de març, segons interpretació de la Sentència del Tribunal Constitucional de 8 d'abril de 1981, amb especial referència als requisits i tràmits previstos en aquests casos per a les empreses que desenvolupen un servei públic.  
La tramitació del conflicte col.lectiu o vaga que poguera afectar els treballadors de la Generalitat, serà plantejada davant l'organisme competent de la Conselleria de Treball i Afers Socials per la representació dels treballadors. Durant el període de preavís en cas de vaga es convocarà les parts a un acte de conciliació.  
El descompte a efectuar per l'administració als treballadors que s'acullen al dret de vaga es durà a terme mitjançant l'aplicació de la següent fórmula per al càlcul del valor d'una hora de vaga: sou complet mensual dividit per trenta i dividit pel nombre d'hores mitjanes al dia que el personal haguera de realitzar.  
Article vint-i-sis. Dret de reunió  
Els contractats laborals que presten servei en la Generalitat Valenciana gaudiran del dret de reunió en assemblees dins de les hores de treball, després de la comunicació prèvia, i amb l'antelació que en cada cas s'establisca, i informació de l'ordre del dia, hora i lloc.  
Les assemblees a realitzar poden ser:  
a) De caràcter general: mitjançant preavís de setanta-dues hores, davant la Secretaria General de la corresponent conselleria, i el podrà sol.licitar el Comité d'Empresa, els delegats de personal, les centrals sindicals, o el 33% del total de la plantilla de contractats laborals de la Generalitat Valenciana.  
b) De caràcter sectorial: mitjançant preavís de vint-i-quatre hores davant el director del centre que ho posarà en coneixement del secretari general de la corresponent conselleria, i el podrà sol·licitar el comité d'empresa, els delegats de personal, les centrals sindicals o el 33% de la plantilla del sector al qual afecte.  
En cas d'afectar més d'una conselleria es notificarà a la Direcció General de la Funció Pública.  
c) De centre de treball: mitjançant preavís de vint-i-quatre hores davant el director del centre que ho posarà en coneixement del secretari general de la corresponent conselleria, i el podrà sol·licitar el comité d'empresa, els delegats de personal, el 33% de la plantilla del centre i les centrals sindicals.  
Els comités d'empresa o delegats de personal, disposaran de quaranta hores anuals per a la celebració d'assemblees.  
Les seccions sindicals disposaran de 25 hores anuals per a realitzar reunions, sempre que superen el 10% del nombre de membres de comités d'empresa i delegats de personal del conjunt de l'àmbit del personal laboral de la Generalitat Valenciana. Aquestes hores es redueixen a 10 anuals en el cas que no aconseguisquen aquest 10%. Aquestes hores es podran utilitzar per a reunions bé de la totalitat de la plantilla o bé dels afiliats a aquestes seccions sindicals.  
El 33% de la plantilla que puga convocar assemblees, disposarà de deu hores anuals.  
En tot moment es garantirà el manteniment dels serveis mínims que s'hagen de realitzar durant la celebració de les assemblees, i es garantirà, en tot cas, la màxima assistència possible dels afiliats a les seccions sindicals quan es tracte de reunions d'aquestes.  
Article vint-i-set. Drets de les centrals sindicals, seccions sindicals i afiliats  
Les centrals sindicals podran constituir seccions sindicals als centres de treball d'acord amb els seus estatuts i la legislació vigent. Les seccions sindicals constituïdes com a tals, registrades al registre de l'autoritat laboral competent i comunicades a la Direcció General de la Funció Pública tindran els drets següents:  
a) Disposar d'un local similar al dels comités d'empresa o delegats de personal de l'àmbit corresponent, d'utilització exclusiva per a la secció sindical quan hagueren obtingut el 15% del conjunt de delegats en les eleccions sindicals del personal laboral de la Generalitat Valenciana.  
b) Nomenar un delegat sindical quan hagueren obtingut representació en les eleccions sindicals a comités d'empresa o delegats de personal de l'àmbit provincial corresponent a aqueixa conselleria. Quan superen el 10% del conjunt de delegats en les eleccions sindicals del personal laboral de la Generalitat Valenciana podran nomenar en l'àmbit provincial de la seua conselleria un delegat més. Els delegats sindicals tenen dret al crèdit horari per a l'activitat sindical reconegut als membres del comité d'empresa o delegats de personal corresponents. Les organitzacions sindicals amb presència en els comités d'empresa o delegats de personal del conjunt del personal laboral de la Generalitat Valenciana podran, després de l'autorització prèvia de la Direcció General de la Funció Pública, nomenar delegats sindicals addicionals per tal de millorar l'acció sindical en totes les dependències de la Generalitat Valenciana, i com a conseqüència de l'actual dispersió en la ubicació física d'algunes dependències.  
Els delegats sindicals tindran els drets i funcions que seguidament es detallen:  
a) Representar i defensar els interessos del sindicat al qual representen i dels afiliats d'aquest en els centres de treball, i servir d'instrument de comunicació entre lacentral sindical i la direcció dels respectius centres.  
b) Assistir a les reunions del comité d'empresa, delegats de personal i comités de seguretat i higiene en el treball, amb veu però sense vot, i sempre que aquests òrgans admeten prèviament la seua presència.  
c) Tindran accés a la mateixa informació i documentació que l'empresa ha de posar a disposició del comité d'empresa, d'acord amb allò regulat mitjançant la llei, i estaran obligats a guardar sigil en les matèries que legalment siga procedent. Posseiran les mateixes garanties i drets reconeguts per la llei i per aquest conveni als membres del comité d'empresa.  
d) Seran oïts per l'empresa en el tractament d'aquells problemes de caràcter col·lectiu que afecten els treballadors en general de l'àmbit corresponent i els seus afiliats.  
e) Seran, així mateix, informats i oïts per l'empresa amb caràcter previ:  
e.1) Referent als acomiadaments i altres sancions per faltes greus que afecten els afiliats al seu sindicat.  
e.2) En matèria de reestructuració de plantilles, regulacions d'ocupació, trasllat de treballadors quan revista caràcter col·lectiu o individual, o del centre del treball en general i, sobretot, projecte o acció empresarial que puga afectar substancialment els interessos dels treballadors.  
e.3) La implantació o revisió dels sistemes d'organització del treball i qualsevol de les seues possibles conseqüències.  
f) Per tal de facilitar la difusió d'aquells avisos que pogueren interessar els respectius afiliats i els treballadors en general, la direcció del centre posarà a disposició dels sindicats la representació dels quals exerceix el delegat sindical, un tauler d'anuncis que s'haurà d'establir dins del centre de treball i en un lloc on es garantisca un adequat accés a aquest per a tots els treballadors.  
g) En matèria de reunions, ambdues parts, pel que fa al procediment, ajustaran la seua conducta i actuacions a la normativa legal vigent.  
h) Les centrals sindicals signatàries tenen dret a la participació en tots els processos de selecció.  
i) Tindran accés al quadre horari i als models TC1 i TC2 de les cotitzacions a la Seguretat Social.  
L'acció sindical en l'àmbit de la Generalitat Valenciana s'ajustarà a les normes següents:  
1. El crèdit horari reconegut als delegats sindicals nomenats per les centrals sindicals amb representació en l'àmbit dels comités d'empresa i delegats de personal de la Generalitat Valenciana serà de 40 hores mensuals i la seua tramitació i reconeixement es realitzarà mitjançant la Direcció General de la Funció Pública, i passarà a formar part de la borsa d'hores per a l'acció sindical del sindicat corresponent, llevat de la sol·licitud en contra per part de l'organització que el va nomenar.  
2. Les acumulacions dels crèdits horaris reconeguts als membres dels diferents òrgans de representació dels empleats públics i als delegats sindicals esmentats en el paràgraf anterior, podrà realitzar-se globalment per part de les organitzacions sindicals, després de la sol·licitud de la Direcció General de la Funció Pública i segons el que establisca el procediment corresponent.  
3. Les dites organitzacions sindicals podran acumular els crèdits horaris abans esmentats en qualsevol dels seus representants amb independència que pertanyen o no als diferents òrgans de representació, segons el còmput de 145 hores per mes, i 80 hores mensuals en el cas de permisos al 50% de la jornada.  
Article vint-i-vuit. Drets del comités d'empresa i delegats de personal  
Els comités d'empresa i delegats de personal tindran com a mínim els següents drets:  
1. Els membres del comités d'empresa i delegats de personal disposaran de temps retribuït per a realitzar les gestions conduents a la defensa dels interessos dels treballadors que representen.  
Les hores mensuals necessàries per cobrir aquesta necessitat es fixen en 40 hores mensuals.  
2. Per a la utilització d'aquestes hores s'estarà al que disposa l'Estatut dels Treballadors en l'àmbit del comité o delegats de personal i pel que estableix aquest conveni en l'article anterior en diferents àmbits.  
3. Quan per les funcions exercides pels representants es requerisca una substitució en l'ocupació del lloc, s'informarà a la Direcció sobre l'absència per motius sindicals amb una antelació mínima de 24 hores, i es prendrà com a referència el torn del treballador. En cap cas quedarà limitat el dret del treballador a realitzar les seues activitats representatives, si no es fa efectiva la substitució per causes imputables a l'administració.  
4. Els comités d'empresa i delegats de personal podran acordar l'acumulació de totes o part de les hores sindicals dels seus membres en un o diferents d'ells.  
Quan l'acumulació d'hores sindicals en un o diversos membres sense passar del màxim total represente de fet l'alliberament d'aquests representants, serà necessària la comunicació prèvia a la Direcció General de la Funció Pública.  
5. No s'inclouran en el còmput d'hores les actuacions i les reunions dutes a terme per iniciativa de la Generalitat Valenciana, direcció del centre o servei.  
Els representants dels treballadors que intervinguen en la negociació del Conveni estaran dispensats de l'assistència al lloc de treball durant les jornades de l'esmentada negociació.  
6. Els membres dels comités d'empresa i delegats de personal gaudiran de protecció que s'estén en l'ordre temporal des del moment de la proclamació com a candidat fins a tres anys després del cessament en el càrrec, en els termes previstos en l'article 68.c) de l'Estatut dels Treballadors.   
7. Els comités d'empresa i delegats de personal tindran un local adequat amb de telèfon, mobiliari i material d'oficina i altres mitjans necessaris per a desenvolupar les seues activitats sindicals representatives en aquells centres de més de 100 treballadors; en els d'inferior número, es farà efectiva l'adjudicació en la mesura que ho permeten les disponibilitats de locals, respectant en tot cas els ja adjudicats. Igualment els membres del comité d'empresa i delegats de personal podran utilitzar tots els mitjans tècnics de què dispose el centre per a facilitar la informació als seus representants, respectant en tot moment l'adequat funcionament dels serveis.  
Es facilitaran a cada comité d'empresa i delegats de personal taulers d'anuncis perquè, sota la seua responsabilitat, col·loquen tots els avisos i les comunicacions que hagen d'efectuar i que estimen pertinents. Els esmentats taulers s'instal·laran en llocs clarament visibles per a permetre que la informació arribe als treballadors fàcilment.  
8. Els representants dels treballadors tindran accés al quadre horari, del qual rebran còpia mensual als centres que varie per mesos. També accediran als models TC1 i TC2 de les cotitzacions a la Seguretat Social, al calendari laboral, als pressupostos, a un exemplar de la memòria anual del centre i a tos els altres documents que afecten els treballadors.  
9. Les centrals sindicals signatàries i els comités d'empresa rebran puntualment i per compte de la Generalitat Valenciana a càrrec de la unitat administrativa davant de la qual posseeix la representació, un exemplar del DOGV i altres publicacions d'interès, a petició prèvia.  
10. Les despeses de desplaçament i indemnització dels membres del comité d'empresa i delegats de personal, o representants sindicals que foren convocats per la Generalitat, seran pagades per aquesta, després de la presentació del corresponent justificant de la despesa i en les quanties fixades per la Conselleria d'Economia i Hisenda per al grup III.  
11. Els treballadors tindran dret si així ho sol·liciten al fet que se'ls descompte de la seua nòmina l'import de la quota sindical del sindicat a què estiguen afiliats.  
12. En tot allò que no estableix aquest conveni s'estarà al que disposa l'article 64 de l'Estatut dels Treballadors.  
13. Els comités d'empresa i delegats de personal disposaran dels fons econòmics necessaris per a exercir adequadament la labor de representació de personal.  
Article vint-i-nou. Millores socials  
1. La Generalitat concertarà una pòlissa col·lectiva dins dels tres mesos següents a l'entrada en vigor d'aquest conveni, que garantirà per al personal que ocupe llocs de treball on concórreguen les condicions de perillositat i toxicitat de cobertura individual dels riscos per a mort derivada d'accident de treball i per incapacitat permanent absoluta per a tot tipus de treball derivat d'accident laboral.  
Per a afrontar la responsabilitat patrimonial exigible a l'administració de la Generalitat Valenciana, d'acord amb la legislació vigent, l'administració es compromet a iniciar els estudis que permeten determinar quin és el procediment per aconseguir una més eficient cobertura dels riscos derivats del funcionament normal o anormal dels serveis públics.  
No obstant això, d'acord amb les actuacions de l'administració central per afrontar la responsabilitat patrimonial, prevista en la legislació vigent, la Generalitat Valenciana aplicarà els mateixos criteris i condicions amb el personal al seu servei.  
2. El treballador tindrà dret a percebre sense que arribe el dia assenyalat per al pagament, bestretes a compte del treball ja realitzat.  
La Generalitat Valenciana en el termini dels tres mesos següents a l'entrada en vigor d'aquest conveni haurà d'establir un acord amb entitats financeres que garantisquen la percepció en 72 hores a petició del treballador, d'un préstec per un import de fins a tres mensualitats amb un termini d'amortització d'un any; també s'haurà de preveure amb entitats financeres l'establiment d'un programa de préstecs a mitjà i llarg termini.  
3. Es constitueix un fons d'ajuda social per un import equivalent al 0.8% de la massa salarial anual, sense detriment dels increments retributius i de la massa salarial.  
La convocatòria d'aquest fons corresponent als anys 1993 i 1994 es durà a terme conjuntament durant 1995. La gestió i distribució dels fons serà feta per la Comissió dels Fons d'Ajuda Social (COFOSO).  
Aquestes ajudes es concediran, entre altres, pels següents conceptes: fons educatius (ajudes per a l'estudi dels empleats i dels seus fills), ajuda per a l'atenció de fills i ajudes socials (vehicles de minusvàlids, ortopèdia, audiòfons i altres).  
4. L'aplicació de les mesures anteriors s'efectuarà després de l'acord adoptat en la Comissió d'Interpretació, Vigilància i Estudi.  
DISPOSICIONS ADDICIONALS  
Primera  
Totes les condicions que s'estableixen en aquest conveni, siguen o no de naturalesa salarial, són compensables en el seu conjunt i còmput anual amb les millores de qualsevol tipus que anteriorment pagara l'administració bé per imperatiu legal, conveni col·lectiu, laude, contracte individual, ús o costum, concessió voluntària de l'administració o per qualsevol altres causes.  
Segona  
A) Com a excepció a la regla general que per a jornades i vacances es fixa en aquest conveni, el personal que, a l'entrada en vigor de l'acord de 22 de desembre de 1985 es regia pels convenis col·lectius d'ensenyament privat i educació especial els continuarà sent d'aplicació els preceptes continguts en els esmentats convenis en les matèries assenyalades.  
B) A l'efecte de còmput horari, el personal laboral adherit a l'Acord de 10 de maig de 1991, del Consell de la Generalitat Valenciana, pel qual s'estableixen les condicions especials de treball i complements específics del personal de les anterior unitats forestals de la Conselleria d'Agricultura i Pesca, els serà d'aplicació les condicions contingudes en l'esmentat Acord.  
Tercera  
La determinació de la naturalesa funcionarial d'un lloc de treball en les corresponents llistes de llocs de treball, en virtut de l'aplicació de la Llei 6/1990, de 14 de novembre, no implicarà el cessament del laboral que l'ocupara que podrà romandre en aquest, sense detriment de les seues expectatives de promoció professional.  
Igual tractament tindrà el personal funcionari que puga ocupar un lloc que es classifique com a laboral.  
En ambdues situacions el personal afectat, sempre que estiga en possessió de la titulació requerida per al lloc que ocupa, podrà integrar-se amb reconeixement de la seua antiguitat en el règim administratiu funcionarial, o laboral, mitjançant la superació de les proves específiques o cursos d'adaptació, si cal, que es convoquen. En un altre cas romandrà en situació de personal a extingir en els llocs que ocupa a l'entrada en vigor d'aquest conveni.  
Els processos de funcionarització seran objecte de negociació amb els sindicats.  
Es facilitarà als candidats la formació necessària per a presentar-se a les proves en condicions idònies.  
El personal que supere les proves convocades quedarà destinat en el mateix lloc de treball que ocupe o tinga reservat, i mantindrà les mateixes retribucions que tinga consolidades en la seua anterior condició de personal laboral fix.  
Disposició transitòria  
El personal que a l'entrada en vigor d'aquest conveni gaudisca d'excedència, podrà sol·licitar, en el termini de tres mesos, la pròrroga d'aquesta o la seua adaptació, d'acord amb el que estableix aquest conveni.   
ANNEX  
Complement de destinació Complement específic  
 Nivell Pessetes(\*) Clau Pessetes(\*)  
 8 307.836 E001 346.464  
 9 325.812 E002 363.816  
 40 820.744 E003 374.832  
 27 459.253 E004 405.108  
 28 734.287 E005 435.780  
 18 404.966 E006 454.920  
 22 901.862 E007 466.128  
 07 304.826 E008 479.124  
 77 750.904 E009 492.720  
 12 606.328 E010 515.544  
 90 782.964 E011 547.260  
 85 125.867 E012 571.548  
 51 598.398 E013 587.448  
 09 762.958 E014 600.408  
 29 597.328 E015 626.664  
 78 463.737 E016 645.024  
 62 435.774 E017 660.624  
 42 278.785 E018 686.172  
 26 1.115.580 E019 697.728  
 27 1.271.604 E020 722.424  
 28 1.330.008 E021 754.356  
 29 1.388.412 E022 775.380  
 30 1.547.856 E023 798.180  
 E024 816.624  
 E025 833.772  
 E026 859.344  
 E027 871.404  
 E028 883.476  
 E029 906.696  
 E030 938.940  
 E031 981.444  
 E032 1.013.124  
 E033 1.033.728  
 E034 1.055.904  
 E035 1.116.708  
 E036 1.220.736  
 E037 1.269.252  
 E038 1.316.256  
 E039 1.376.820  
 E040 1.439.076  
 E041 1.458.456  
 E042 1.527.408  
 E043 1.605.180  
 E044 1.629.756  
 E045 1.740.732  
 E046 1.954.056  
 E047 2.035.668  
 E048 2.212.860  
 E049 2.267.520  
 E050 2.404.128  
(\*) Referides a dotze mensualitats  
Annex subgrups professionals  
I. Grup E  
1. Subgrup: ajudants Serveis generals  
Categories:  
a) Ajudant protocol  
b) Guàrdia rural  
c) Informador preus agraris  
d) Subaltern supervisor  
e) Subaltern  
f) Subaltern recepció  
g) Telefonista  
h) Radiotelefonista  
i) Vigilant  
j) Vigilant museu  
k) Zelador/vigilant instructor/vigilant menors  
2. Subgrup: ajudants oficis  
Categories:  
 a) Ajudant magatzem  
b) Ajudant electrònica  
c) Ajudant instal.lacions esportives  
d) Ajudant manteniment  
e) Ajudant de reprografia  
f) Ajudant taller  
g) Mariner  
h) Assistent d'investigació de laboratori  
i) Mosso laboratori  
j) Peó  
k) Peó agrari  
l) Assistent d'investigació de camp/capatàs agrícola  
m) Maquinista aigües  
3. Subgrup: ajudants serveis auxiliars  
Categories:  
a) Ajudant cuina  
b) Ajudant menjador  
c) Ajudant bugaderia  
d) Ajudant residència/serveis  
e) Cap d'equip de bugaderia  
f) Netejador/a  
g) Ajudant guarderia  
II. Grup D  
1. Subgrup: auxiliar agricultura  
Categories:  
a) Auxiliar agrícola  
b) Auxiliar d'investigació de camp  
2. Subgrup: auxiliar assistencial i d'infermeria  
Categories:  
a) Auxiliar de clínica  
b) Auxiliar sanitari  
c) Auxiliar de puericultura  
d) Cuidador  
e) Monitor terapèutic  
3. Subgrup: auxiliar de laboratori  
Categories:   
a) Auxiliar de laboratori  
b) Auxiliar d'investigació de laboratori  
4. Subgrup: auxiliar de manteniment  
Categories:  
a) Supervisor manteniment  
b) Auxiliar manteniment  
c) Auxiliar manteniment-obra  
d) Auxiliar manteniment-fusteria  
e) Auxiliar manteniment-manyà  
f) Auxiliar manteniment-electricitat  
g) Auxiliar manteniment-electrònica  
h) Auxiliar manteniment-lampisteria  
i) Auxiliar manteniment-mecànica  
j) Auxiliar manteniment-pintura  
k) Mecànic-frigorista  
l) Mecànic   
5. Subgrup: auxiliar obres públiques   
Categories:  
a) Encarregat d'unitat operativa  
b) Vigilant d'obres públiques  
6. Subgrup: cuiner  
Categories:  
a) Cap de cuina  
b) Cuiner  
7. Subgrup: conductor  
Categories:  
a) Conductor conseller  
b) Conductor de presidència  
c) Conductor-mecànic  
8. Subgrup: governant/magatzemista  
Categories:  
a) Cap de magatzem  
b) Governant  
c) Sots-governant  
d) Supervisor de funcionament  
e) Magatzemista  
9. Subgrup: monitor de vela  
Categories:  
a) Monitor de vela  
b) Monitor de vela-cap  
III. Grup C  
1. Subgrup: animador cultural/sòcio-cultural  
Categories:  
a) Animador sòcio-cultural  
b) Animador activitats culturals joventut  
2. Subgrup: educador  
Categories:  
a) ETAR  
b) Educador educació especial  
c) Educador escola infantil  
3. Subgrup: especialista manteniment/supervisor  
Categories:  
a) Especialista manteniment  
b) Cap de manteniment  
c) Cap de manteniment i operació  
4. Subgrup: especialista protocol/relacions públiques  
Categories:  
a) Especialista protocol  
b) Especialista relacions públiques  
5. Subgrup: fotògraf  
Categories:  
a) Fotògraf patrimoni artístic  
b) Fotògraf adjunt redacció  
c) Fotògraf arxius  
6. Subgrup: supervisor cuines/menjador  
Categories:  
a) Cap d'aprovisionament  
b) Supervisor cuines  
c) Director menjador social  
IV. Grup B  
1. Subgrup: especialista de protocol  
Categories:  
a) Cap de negociat de protocol  
b) Especialista de protocol  
V. Grup A  
1. Subgrup: periodista  
Categories:  
a) Coordinador premsa  
b) Tècnic mitjans de comunicació  
c) Periodista  
Annex categories professionals   
I. Grup E  
1. Ajudant de protocol  
Funcions:  
- Ajudar en la preparació i atenció de les dependències del Palau de la Generalitat adscrites al molt honorable senyor president.  
- Ajudar en la realització d'activitats de recepció i acompanyament de persones, trasllat i recollida d'objectes i documents en l'àrea del molt honorable senyor president.  
2. Guàrdia rural  
Funcions:  
- Vigilància de camps i collites per a evitar que s'utilitze de forma interessada la possible recrudescència dels accidents de robatoris i destrosses en el camp.  
- Suport a les diferents tasques d'inspecció que realitza la conselleria: localització de propietaris, parcel.les i informació sobre aspectes puntuals (danys climatològics, reserves hídriques, etc.).   
3. Informador de preus agraris  
Funcions:   
- Recollir informació sobre preus i quantitats de productes agraris en els mercats.  
- Transmetre aquesta informació al personal tècnic de la Conselleria d'Agricultura, Pesca i Alimentació.  
4. Subaltern supervisor  
Funcions:  
- Supervisar l'actuació del personal subaltern, controlant, el compliment de les tasques assignades.  
- Distribuir els efectius i càrregues de treball en funció de les activitats que s'han de realitzar.  
- Realitzar les funcions pròpies de subaltern, excepcionalment, segons les necessitats del servei.  
5. Subaltern  
Funcions:  
- Atendre les màquines, mobiliari, instal.lacions i locals.  
- Control d'accessos i informació a dependències.  
- Distribuir documents i correspondència interna i externa.  
- Realitzar al centre de treball trasllat de material i mobiliari.  
- Manejar màquines reproductores, enquadernadores i d'altres anàlogues.  
6. Subaltern de recepció  
Funcions:  
- Supervisar el funcionament de la recepció de la Residència.  
- Controlar el nivell d'ocupació de la Residència a l'efecte de localització i previsió de places.  
- Centralitzar tot el sistema de comunicacions del Centre a l'efecte de les visites, telefonades, avaries, etc.  
- Supervisar la vigilància i el control d'accessos i instal.lacions.  
7. Telefonista  
Funcions:   
- Atendre i distribuir des de la centraleta les telefonades externes i internes.  
8. Radiotelefonista  
Funcions:  
- Rebre i emetre comunicacions per emissora i telèfon.   
- Anotar el seu contingut en el llibre diari.  
9. Vigilant  
Funcions:  
- Realitzar tasques de vigilància i control de les instal.lacions i accessos del Centre.  
10. Vigilant de museu  
Funcions:  
- Realitzar tasques d'atenció al públic i vigilància dels fons exposats.  
11. Zelador/vigilant instructor/vigilant menors  
Funcions:   
- Ajudar i col.laborar en l'execució de mesures per a la integració social de l'usuari.  
- Realitzar tasques de vigilància exterior i custòdia interior, i també tasques de consergeria i d'altres anàlogues en serveis i edificis amb atenció directa a l'usuari o al públic.  
12. Ajudant de magatzem  
Funcions:  
- Realitzar la càrrega, descàrrega, ordenació, recompte, etc., de mercaderies en magatzem, sota la supervisió del magatzemista o cap de magatzem.  
13. Ajudant d'electrònica  
Funcions:  
- Realitzar muntatges i enregistraments de cintes de vídeo i magnetofòniques.  
- Ajudar en enregistraments de vídeo.  
- Portar l'arxiu de cintes i control de préstecs de discos.  
14. Ajudant d'instal.lacions esportives  
Funcions:  
- Ajudar en les tasques de manteniment i neteja de les instal.lacions i material esportiu.  
15. Ajudant de manteniment  
Funcions:  
- Ajudar a realitzar tasques de manteniment en col.laboració amb l'equip professional corresponent, en instal.lacions i mobiliari del Centre.  
16. Ajudant de reprografia  
Funcions:  
- Ajudar a realitzar tasques de reproducció, enquadernació, manteniment i neteja de les màquines de reprografia.  
17. Ajudant de taller  
Funcions:  
- Rebre, ordenar i arxivar el material de pràctiques al magatzem del taller.  
- Lliurar el material de pràctiques als professors de tallers i laboratoris.  
- Portar el control del material que hi ha al seu càrrec.  
18. Mariner  
Funcions:   
- Realitzar treballs elementals de suport al personal qualificat corresponent per al manteniment i conservació de l'embarcació.  
19. Assistent d'investigació de laboratori  
Funcions:  
- Emmagatzematge i transport de matèries i mostres de laboratori.  
- Neteja i cura del material i les instal.lacions del laboratori.  
20. Ajudant de laboratori  
Funcions:   
- Realitzar tasques de neteja i cura del material i instal.lacions del laboratori.  
- Col.laborar amb l'equip tècnic en activitats elementals, tals com triturats, mesclats, llavats, etc. de preparació de mostres i magatzematge d'aquestes, en col.laboració amb el personal tècnic.  
21. Peó  
Funcions:   
- Realitzar tasques de col.locació i manteniment de senyals de carretera i enregistradores de capacitat.  
- Transport i trasllat de materials a la zona obra, preparació i aplicació d'aquests en col.laboració amb el personal qualificat.  
- Realització d'activitats de transport de materials en tallers, neteja i ajuda als mecànics en tasques no especialitzades.  
22. Peó agrari  
Funcions:   
- Ajudes per a realitzar tasques agro-pecuàries.  
23. Assistent d'investigació de camp/capatàs agrícola  
Funcions:  
- Realitzar operacions manuals de cultiu en camp, posar guies, adobar, arreplegar fruita, escardar, plantar i traure llavors.  
- Realitzar operacions manuals de cultius en testos, llavar testos, mesclar substrats, regar testos amb soluciones nutritives.  
- Neteja general d'instal.lacions, parcel.les i hivernacles.   
24. Maquinista d'aigües  
Funcions:  
- Efectuar la posada en marxa, la regulació, el manteniment i la neteja de les màquines de reg.  
- Controlar els temps de reg.  
25. Ajudant de cuina  
Funcions:  
- Efectuar la neteja d'utensilis i parament de cuina.  
- Realitzar tasques d'ajuda en cuina sota la supervisió directa del cuiner o cap de cuina.  
26. Ajudant de menjador  
Funcions:  
- Atendre el servei de menjador.  
- Realitzar la neteja de menjadors i cuina.  
- Pelar i trossejar verdures i hortalisses.  
27. Ajudant de bugaderia  
Funcions:   
- Realitzar tasques pròpies de bugaderia, tals com: rentat, planxat, classificació, etc. de llenceria, amb el maneig de la maquinària que hi ha.  
- Repassar i apedaçar, si escau, l'esmentada roba blanca.  
- Realitzar, durant els períodes no lectius, d'altres tasques similars.  
28. Ajudant de residència/serveis  
Funcions:   
- Realitzar tasques de neteja.  
- Atendre el servei de menjador.  
- Realitzar tasques d'ajuda en cuina.   
- Neteja d'habitacions.  
- Rentat, planxat i repàs de roba.  
29. Cap d'equip de bugaderia  
Funcions:  
- Supervisar el funcionament del servei de bugaderia i del personal al seu càrrec.  
- Supervisar les entrades i eixides de la roba.  
- Subministrar els útils de neteja.  
30. Netejador  
Funcions:   
- Realitzar tasques de neteja i ordenació d'efectes de les instal.lacions del Centre, i manejar, si escau, maquinària de neteja.  
31. Ajudant de guarderia  
Funcions:  
- Repassar la roba de l'escola i cuidar del seu estat de conservació.  
- Realitzar tasques de planxa: estovalles, llençols, mantes dels xiquets, cortines, etc.  
- Confeccionar peces: bates, disfresses dels xiquets, adorns per a les sales, etc.  
32. Ajudant d'autòpsies  
Funcions:  
- Realitzar la preparació del cadàver abans de l'autòpsia, i també la seua manipulació posterior.  
- Col.laborar en els treballs necessaris per a la realització de l'autòpsia sota la direcció del metge forense o anatomapatòleg corresponent.  
II. Grup D  
1. Auxiliar agrícola  
Funcions:  
- Manteniment i posada al punt dels sistemes de reg de la finca.  
- Distribuir les tasques de treballs agrícoles a les persones encarregades per a això.  
- Posada al punt de la maquinària, eines i material agrícola (neteja, greixatge, etc.)  
- Pràctiques i feines de cultiu amb disseny experimental (tractament, podes i aclarits, etc.)  
- Participar en els assajos i experiències quant a la recol.lecció i passatge dels blocs experimentals, calibrat de material vegetal, presa de dades, etc.  
2. Auxiliar d'investigació de camp  
Funcions:  
- Realització de tècniques de cultiu: plantació, poda, empelts, tractaments fitosanitaris, eixarcolada química, adobat, etc..  
- Maneig i manteniment de maquinària agrícola fins a 1500 Kg i eines.  
- Dosificació i aplicació de tractaments fitosanitaris de categoria B o menors.  
- Maneig de caps de reg i equips i instal.lacions per a cultiu en hivernacle i hidropònic.  
- Presa de mostres de sòl, aigües, fulles i fruits, sota la supervisió tècnica.   
3. Auxiliar de clínica  
Funcions:  
- Atendre les necessitats personals i d'higiene de l'intern.  
- Atendre les necessitats sanitàries de l'intern, sota la supervisió dels ATS i personal mèdic, tals com: distribució de la medicació i control de temperatura, seguiment de dietes, etc.  
4. Auxiliar sanitari  
Funcions:  
- Emplenar dades estadístiques, recollida de mostres i altres d'ordre similar en matèria sanitària.  
- Realitzar activitats de suport al personal sanitari.   
5. Auxiliar de puericultura  
Funcions:  
- Preparació del material escolar.  
- Acompanyament en eixides, excursions, jocs i temps lliure en general.  
6. Cuidador  
Funcions:  
- Atendre les necessitats de postures i d'higiene de l'intern.  
- Realitzar exercicis d'habituació muscular o destresa, d'acord amb les indicacions rebudes.  
- Col.laborar amb la resta de personal en les distintes fases d'atenció a l'intern.  
7. Monitor terapèutic  
Funcions:  
- Atendre la neteja personal de l'usuari.  
- Acompanyar-lo en els desplaçaments externs.  
- Repetir la medicació sota la prescripció facultativa i recollir mostres d'orina.  
- Ajudar el personal tècnic en activitats d'expressió corporal, relaxació, esportives o docents i anotar les incidències mitjançant un qüestionari de pautes de comportament.  
8. Auxiliar de laboratori  
Funcions:  
- Preparar reactius i mostres per al seu anàlisi.  
- Realitzar determinacions analítiques senzilles sota supervisió tècnica.  
- Realitzar tasques de cura i manteniment del material i de l'equip del laboratori.  
9. Auxiliar d'investigació de laboratori  
Funcions:  
- Neteja del material i equips de laboratori.  
- Maneig d'aparells senzills de laboratori.  
- Preparació de solucions, reactius i mitjans de cultiu.  
- Operacions de cultiu de plantes en cambres d'ambient controlat.  
- Recollida i preparació de mostres simples per a anàlisi.  
10. Auxiliar de diagramació  
Funcions:  
- Recopilació de material gràfic i informatiu.  
- Maquetació de fullets i publicacions, i també elaboració de portades i displays.  
11. Auxiliar d'explotació portuària  
Funcions:  
- Mesurar l'ocupació portuària de superfície de les mercaderies, per tal de facturar-la.  
- Controlar el compliment dels atraques dels vaixells, d'acord amb les instruccions de la direcció del port.  
- Controlar i supervisar la subhasta de peix en la llotja i comprovar les liquidacions del concessionari d'aquesta.  
- Traure les barimetries del port.  
- Supervisar el manteniment de les instal.lacions del port.  
12. Auxiliar impremta  
Funcions:  
- Realitzar la impressió i reproducció de les publicacions tècniques, la seua classificació i enquadernació.  
- Classificar, ordenar i distribuir entre les distintes unitats de la Conselleria les publicacions referides a transferència tecnològica i extensió agrària.  
13. Supervisor manteniment  
Funcions:  
- Supervisar i realitzar, si escau, els treballs de manteniment de les instal.lacions del centre.  
- Dur control dels materials a utilitzar.  
- Fer complir les normes de seguretat i higiene en el treball.  
14. Auxiliar manteniment  
Funcions:  
- Realitzar treballs d'instal.lació, reparació i manteniment de fontaneria, electricitat, fusteria, etc.  
- Controlar que es realitzen les revisions tècniques reglamentàries i avisar els serveis d'assistència tècnica, si escau.  
15. Auxiliar manteniment-obres  
Funcions:  
- Realitzar treballs d'obra, com ara subjecció de portes i finestres, enrajolats, pavimentacions, envans, lluïts, etc.  
- Utilitzar màquines i útils propis d'obra.  
16. Auxiliar manteniment-fusteria  
Funcions:  
- Realitzar treballs de fusteria, tals com: construcció i reparació de finestrals, taules, prestatgeries, etc., tall i instal.lació de vidre xapat de taulers, etc.  
- Utilitzar màquines de fusteria.  
17. Auxiliar manteniment-manyà  
Funcions:  
- Realitzar treballs de serralleria, com ara: reparació de portes, finestres i panys, soldadures, construccions de fusteria metàl.lica, etc.  
- Utilitzar màquines i eines pròpies de serralleria.  
18. Auxiliar manteniment-electricitat  
Funcions:  
- Realitzar treballs d'electricitat, com ara: reparacions d'avaries, manteniment d'instal.lacions, reposició de components elèctrics, revisió de quadres de distribució, etc.  
- Utilitzar aparells de mesura elèctrics.  
19. Auxiliar manteniment-electrònica  
Funcions:  
- Realitzar manteniment en instal.lacions amb circuits electrònics.  
- Efectuar manteniment i posada al dia de les línies telefòniques.  
- Mantenir en funcionament les instal.lacions de projecció i megafonia.  
20. Auxiliar manteniment-lampisteria  
Funcions:  
- Realitzar treballs de fontaneria, com ara: controls de pressions, temperatures, nivells d'oli, aigua i combustible; desmuntatge, neteja i ajust de components d'instal.lacions; correcció fuga aigües.  
- Utilitzar maquinària i útils propis de fontaneria.  
21. Auxiliar manteniment-mecànica  
Funcions:  
- Realitzar treballs de mecànica, com ara: manteniment de màquines, eines i elements mecànics; reparació de motors i elements auxiliars en vehicles i instal.lacions.  
- Utilitzar maquinària i útils propis de mecànic.   
22. Auxiliar manteniment-pintura  
Funcions:  
- Realitzar treballs de pintura, com ara: preparació de parets i mobles, preparació de colors, aplicació de vernissos, esmalts, gotelés, pintures plàstiques, etc.  
23. Mecànic-frigorista  
Funcions:  
- Realitzar tasques de remissió i manteniment en aparells de fred i congelació.  
24. Mecànic   
Funcions:  
- Realitzar la reparació, revisió i manteniment dels vehicles i maquinària del Centre.  
- Proveir i custodiar els materials de recanvi.  
25. Encarregat d'unitat operativa  
Funcions:  
- Distribució i supervisió del treball del personal adscrit a la Unitat Operativa de Carreteres.  
- Firmar albarans de lliurament de materials.  
- Supervisar l'execució de les obres.  
26. Vigilant d'obres públiques  
Funcions:  
- Detecció d'anomalies de la carretera, elaborant el corresponent informe o corregint-les.  
- Control i vigilància de les obres que s'executen.  
- Presa de dades de camp i labors d'ordenació de trànsit i capacitats.  
27. Auxiliar OEE  
Funcions:  
- Realitzar, en general, les tasques administratives de caràcter auxiliar que requerisquen l'administració del centre.  
28. Auxiliar veterinària  
Funcions:  
- Realitzar tasques de caràcter no tècnic amb el personal veterinari en la presa de mostres, marcat, vacunació i desinfecció, en les visites d'inspecció que es realitzen.  
29. Cap de cuina  
Funcions:  
- Supervisar/cuinar els diferents menús.  
- Distribuir el treball entre el personal al seu càrrec.  
- Controlar els productes utilitzats, especialment els peribles.  
30. Cuiner  
Funcions:  
- Preparar i cuinar els diversos menús.  
- Atendre les condicions dels aliments i existències.  
- Realitzar el manteniment d'instal.lació i utensilis de la cuina.  
31. Conductor del conseller  
Funcions:  
- Conduir els vehicles adscrits al conseller.  
- Cuidar del manteniment i posada al punt dels vehicles i efectuar en aquests les reparacions que no requerisquen instal.lacions de taller.  
32. Conductor de presidència  
Funcions:  
- Conduir els vehicles adscrits als alts càrrecs.  
- Cuidar del manteniment i posada al punt dels vehicles i efectuar en aquests les reparacions que no requerisquen instal.lacions de taller.  
33. Conductor-mecànic  
Funcions:  
- Conduir els vehicles adscrits.  
- Cuidar el manteniment i posada al punt dels vehicles al seu càrrec.  
34. Conductor de maquinària i càrrega  
Funcions:  
- Manejar i conduir la maquinària d'obres públiques i vehicles destinats al transport de materials de les unitats operatives de carreteres.  
- Cuidar del manteniment i posada al punt de vehicles i maquinària al seu càrrec.  
35. Conductor de personal i càrrega  
Funcions:  
- Conduir els vehicles dedicats al transport de personal i de materials de les unitats operatives de carreteres.  
- Realitzar les labors de manteniment i posada al punt dels vehicles assignats.  
36. Encarregat de protocol  
Funcions:  
- Col.laborar en la preparació d'actes oficials i en l'atenció a autoritats i invitats.  
37. Especialista taller boixet  
Funcions:  
- Ensenyar les tècniques de boixets per a la confecció de puntes brodades.  
- Preparar exposicions de treballs realitzats al centre.  
38. Cap de magatzem  
Funcions:  
- Efectuar la recepció de mercaderies de conservació, neteja, oficines i llenceria necessàries per al Centre.  
- Portar control d'existències al magatzem.  
- Encarregar-se de la correcta distribució de mercaderies al magatzem.  
39. Governant  
Funcions:  
- Distribuir el treball entre el personal al seu càrrec.  
- Proposar torns de treball.  
- Subministrar i controlar els materials utilitzats i, si escau, llenceria i roba.  
- Supervisar la realització del treball als grups assignats.  
- Atendre reclamacions i incidències sobre la qualitat als serveis.  
40. Sotsgovernant  
Funcions:  
- Sota la supervisió, si escau, del governant o supervisor de serveis: distribuir el treball entre el personal al seu càrrec.  
- Controlar i supervisar la distribució de roba i menjars.  
- Atendre reclamacions i incidències sobre la qualitat dels serveis.  
- Substituir, si escau, el governant o supervisor serveis.  
41. Supervisor de funcionament  
Funcions:  
- Organitzar i controlar el servei de bugaderia i de reprografia.  
- Controlar els materials utilitzats en les àrees funcionals al seu càrrec.  
- Controlar i supervisar la utilització dels vehicles al seu càrrec.  
- Supervisar el servei de neteja.  
- Fer complir les normes de seguretat i higiene en el treball.  
42. Magatzemista  
Funcions:  
- Realitzar la recepció, control, subministrament o inventari de les mercaderies del magatzem.  
- Distribuir el treball als ajudants, si escau.  
43. Cap de seguretat  
Funcions:  
- Controlar la vigilància i seguretat de totes les instal.lacions del complex educatiu.  
- Proposar els torns de vigilants i subalterns.  
44. Laborant  
Funcions:  
- Realitzar presa de mostres en obres i transport d'aquestes al laboratori.  
- S'ocuparà del manteniment del seu equip de treball, inclòs el vehicle de transport.  
45. Monitor de vela  
Funcions:  
- Ensenyar activitats esportives en les diferents modalitats.  
46. Monitor de vela en cap  
Funcions:  
- Organitzar la programació diària dels monitors al seu càrrec.  
- Supervisar la realització del programa d'activitats.  
- Revisar el material i la seua reparació.  
- Col.laborar amb el director en la programació de campanyes i cursos.  
47. Operador de càmera de vídeo  
Funcions:  
- Enregistrament en vídeo de les imatges necessàries per a la posterior realització.  
- Manteniment i actualització de l'arxiu de pel.lícules de vídeo.  
48. Operador grua  
Funcions:  
- Manejar les grues del port per a càrrega i descàrrega de mercaderies.  
- Realitzar les tasques de manteniment de les grues.  
49. Redactor  
Funcions:   
- Informar sobre activitats del Servei Territorial: realitzar notes de premsa, organitzar i convocar rodes de premsa, supervisar arxius i informacions, etc.  
- Relació directa amb el Gabinet de Premsa del conseller de Cultura, per als seus desplaçaments i activitats a Castelló.  
- Supervisió d'arxius amb notes de premsa publicades que afecten les diverses matèries en el camp de la Cultura i l'Educació.   
50. Traductor tècnic  
Funcions:  
- Traducció directa i inversa de documents científics de castellà/anglès/francès.  
- Assessorament en la publicació científica de treballs en anglès del personal investigador de l'IVIA.  
- Revisió de proves d'impremta en publicacions d'anglès i francès.  
- Suport en les reunions tècniques de treball de l'IVIA en anglès i francès.  
III. Grup C  
1. Adjunt/mestre de taller   
Funcions:  
- Elaborar la programació general de l'aula-taller i la memòria relacionada amb aquesta.  
- Aplicar la programació a nivell pràctic i teòric.  
- Avaluar cada programa i informar de resultats.  
- Informar les famílies del progrés d'alumnes.  
- Coordinar l'acció educativa junt amb el professor-tutor.  
- Mantenir adequadament la maquinària i eines de taller.  
- Dur l'inventari i proposar quadre de necessitats.  
- Participar en la programació d'activitats culturals i extraescolars del centre.  
- Vigilar l'alumnat en temps d'esbarjo.  
2. Ajudant tècnic d'investigació  
Funcions:  
- Efectuar mesurament i presa de dades en assajos de camp o laboratori.  
- Maneig d'aparells i equips utilitzats en camp, hivernacle o laboratori.  
- Control i supervisió d'equips, productes, materials, instal-lacions i operacions de cultiu de camp, laboratori, cambres d'ambient controlat.  
- Realització de determinacions analítiques.  
- Realització d'hibridacions, inoculacions i cultiu d'agents fitopatògens i cultiu de teixits vegetals.  
- Efectuar formulacions d'adobs, correctors de mancances, productes hormonals i fitosanitaris i mitjans de cultiu.  
- Previsió, planificació i organització del cultiu del camp, hivernacles, cambres d'ambient controlat i cultiu de teixits sota les ordres d'un superior.  
- Supervisar el treball de personal dels grups D i E que se li assignen.   
3. Animador sòcio-cultural  
Funcions:  
- Gestionar el programa de promoció cultural de la tercera edat, viatges culturals i cicles de conferències.  
- Supervisar el funcionament de les aules de tercera edat i preparar avantprojectes de col.laboració entre les entitats que donen suport a la Conselleria de Cultura.  
- Assenyalar les normes de funcionament i controlar l'aplicació d'aquestes pel que fa referència a la targeta cultural.  
4. Animador activitats culturals joventut  
Funcions:  
- Col.laborar en el disseny dels programes culturals de l'IVAJ.  
- Participar en l'organització i el desenvolupa de les activitats culturals de l'IVAJ.  
- Executar i coordinar les accions directes: difusió de la informació, posada en escena dels recursos materials, relacions públiques i coordinació dels grups participants.  
5. Capatàs d'obres  
Funcions:  
- Distribuir i supervisar les tasques realitzades pel personal obrer en les obres que siguen realitzades per la Conselleria.  
6. Comprador alimentació  
Funcions:  
-Realitzar les compres d'articles alimentaris.  
- Efectuar l'elecció de proveïdors i ajustament de preus/qualitats amb aquests.  
- Establir dates, terminis i condicions de lliurament de mercaderies.  
7. EAS  
Funcions:  
- Atendre el menor durant la seua estància al centre.  
- Desenvolupar hàbits de correcta convivència i neteja personal.  
- Ajuda i motivació en tasques escolars i de grups.  
- Facilitar i suportar la seua inserció sòcio-laboral a través dels distints agents socials.  
8. ETAR  
Funcions:   
- Supervisar les actuacions de les persones que tenen cura en els grups d'atenció al disminuït, d'acord amb les indicacions terapèutiques de l'equip tècnic.  
- Participar en les activitats diàries del disminuït per tal de millorar els seus hàbits de conducta i autonomia individual.  
9. Educador d'educació especial  
Funcions:  
- Tenir cura dels alumnes en l'esbarjo i menjador.  
- Traslladar els alumnes que requerisquen una atenció específica.  
- Col·laborar amb els professors i el personal especialitzat en l'execució dels programes educatius del centre (control d'esfínters, hàbits d'higiene, masticació i deglució), en activitats extraescolars, jocs i temps lliure.  
- Participar en les reunions i entrevistes amb els pares.  
- Complimentar els comunicats d'incidència i informes sobre l'evolució de l'alumnat.  
10. Educador escola infantil  
Funcions:  
- Participar en l'execució de la programació escolar, d'acord amb les orientacions metodològiques que es dicten.  
- Participar en l'elaboració de la memòria final del curs.  
- Atendre la cura i vigilància dels xiquets, inclús en temps de menjador, descansos i esbarjo.  
- Participar amb els tècnics en reunions i entrevistes amb les famílies.  
- Complimentar els comunicats d'incidències i informes sobre l'evolució dels xiquets.  
11. Encarregat de magatzem  
Funcions:   
- Controlar els magatzems al seu càrrec i els estocs que hi ha.  
- Comprovar els lliuraments i comandes.  
- Dur els registres documentals necessaris.  
12. Encarregat general finca  
Funcions:  
- Distribuir les tasques agrícoles del personal de la finca i supervisar l'execució.  
- Supervisar el manteniment de parcel.les experimentals de la finca.  
- Dur i controlar els equips de producció de la finca.  
- Supervisar les tasques de reg, adob i fertirrigació i controlar les instal·lacions.  
- Previsió, planificació i organització del conreu en el camp i en els hivernacles sota les ordres d'un superior.  
13. Especialista activitats socials  
Funcions:  
- Organitzar la celebració d'activitats socials pròpies de la Direcció General o amb la col·laboració d'altres entitats i realitzar el seguiment.  
14. Especialista «Carnet Jove»  
Funcions:   
- Col·laborar en les propostes de disseny i planificació de les campanyes de relació, prospecció i promoció de «Carnet Jove».  
- Gestionar el procediment de reclamacions i proposar les mesures oportunes a adoptar.  
- Realitzar el seguiment dels resultats obtinguts amb els usuaris per a proposar, si escau, les mesures correctes oportunes.  
15. Especialista electrònica  
Funcions:  
- Localitzar i reparar avaries en circuits d'electrònica industrial i en instal.lacions d'àudio-visuals i telefonia.  
- Posar en servei instal.lacions d'àudio-visuals i megafonia.  
- Realitzar muntatges electrònics amb ajuda de croquis.  
16. Especialista espectacles taurins  
Funcions:  
- Informar sobre concessió d'autoritzacions relacionades amb espectacles taurins.  
- Realitzar inspeccions per a comprovar l'existència d'autorització.  
17. Especialista fotocomposició  
Funcions:   
- Composició, edició i filmació dels documents que han de publicar-se en el Diari Oficial de la Generalitat Valenciana.  
18. Especialista laboratori  
Funcions:  
- Realitzar tractament de mostres sanguínies.  
- Configurar reactius i preparar tècniques d'anàlisis.  
- Analitzar mostres i elaborar resultats.  
- Comprovar el correcte funcionament de l'instrumental del laboratori.  
19. Especialista manteniment  
Funcions:  
- Dirigir i supervisar l'actuació de l'equip de manteniment del centre per a un correcte funcionament de les instal·lacions i maquinària que hi ha.  
- Realitzar treballs de conservació, noves instal·lacions, i també manteniment i revisions periòdiques.  
20. Cap de manteniment  
Funcions:  
- Conservar i mantenir en bones condicions d'ús les dependències, instal·lacions i serveis de la Conselleria.  
- Prevenir i esmenar les possibles deficiències de les dependències i serveis.  
- Coordinar les tasques a desenvolupar pels ajudants i auxiliars.  
21. Cap de manteniment i operació  
Funcions:  
- Controlar el funcionament de la Xarxa de Comunicacions.  
- Supervisar el treball a realitzar pels operadors de ràdio.  
22. Especialista marcador metalls  
Funcions:  
- Verificació de Llei de productes fabricats amb metalls preciosos.  
- Control de tallers de joieria.  
- Control meteorològic de comptadors.  
23. Especialista mecànic  
Funcions:  
- Reparació d'avaries i manteniment de les màquines i vehicles del parc mòbil.  
24. Especialista mitjans àudio-visuals  
Funcions:  
- Realitzar l'enregistrament d'imatges en vídeo i en films.  
- Realitzar la recopilació, manteniment i conservació del material àudio-visual.  
25. Especialista oficis diversos  
Funcions:  
- Execució d'assajos de laboratoris per al control d'obres públiques, i s'ocuparà del manteniment dels aparells i equip que tinguen assignats.  
26. Especialista perit judicial  
Funcions:  
- Realitzar peritatges, valoracions, anàlisis i exàmens de béns, objectes o documents (vehicles, joies-arts, mobles, immobles o cal·ligrafia), i es basarà en el seu coneixement i en les proves tècniques i professionals que siguen oportunes.  
27. Especialista productivitat  
Funcions:  
- Realitzar les mesures de temps i moviments.  
- Elaborar les dades, en els expedients de productivitat, contrastats amb les propostes de les parts.  
28. Especialista protocol  
Funcions:  
- Col·laborar directament amb el cap de Negociat de Protocol en totes funcions li siguen pròpies, especialment en: organització i desenvolupament de les visites al Palau de la Generalitat.  
- Selecció i manteniment d'estocs de materials gràfics, insígnies, clauers, etc., que han de lliurar-se en les visites.  
- Manteniment del fitxer de persones d'interès per a la gestió de les relacions públiques i socials del president de la Generalitat Valenciana.  
- Quan resulte necessari, l'especialista en protocol substitueix al cap del Negociat de Protocol.  
29. Especialista relacions públiques  
Funcions:  
- Actualitzar els llistats protocol·laris.  
- Rebre i complimentar les persones que visiten el conseller.  
- Donar suport en assumptes protocol·laris a totes les direccions generals de la Conselleria.  
- Col·laborar en la coordinació d'actes de protocol·laris amb altres institucions.  
30. Especialista restauració  
Funcions:  
- Efectuar tasques d'ajuda als tècnics de restauració de documents.  
31. Especialista seguretat  
Funcions:  
- Protecció personal del president de la Generalitat Valenciana durant els seus desplaçaments caminant o en vehicles, i també durant la seua presència en locals públics.  
- Prevenció de les circumstàncies de potencial risc per a la persona del president de la Generalitat Valenciana i la seua família.  
32. Especialista taller  
Funcions:  
- Iniciar, ensenyar i perfeccionar arts com la ceràmica, pintura, pirogravat i art dels ventalls.  
- Organització de grups de treball i muntatge de mufles.  
33. Estenotipista  
Funcions:  
- Transcriure, utilitzant mitjans tècnics manuals o informàtics de manera simultània o en una acta, tot allò parlat o realitzat durant un judici oral o una diligència judicial en tota classe de processos.  
34. Fotògraf patrimoni artístic  
Funcions:  
- Realització i actualització de reportatges fotogràfics per al fons de l'arxiu de la Direcció General de Patrimoni Artístic.  
- Reportatges fotogràfics i col·laboracions amb altres administracions.  
35. Fotògraf adjunt redacció  
Funcions:   
- Ajuda i col·laboració en les tasques d'elaboració de notes, comunicacions i dossiers informatius.  
- Treballs de fotografia relacionats amb les activitats de la Direcció Territorial.  
36. Fotògraf arxius  
Funcions:  
- Realitzar els treballs de fotografia i microfilmació dels fons de l'arxiu.  
37. Cap de llibreria  
Funcions:  
- Supervisió i control dels treballs del personal al servei de la llibreria i de l'atenció al públic.  
- Selecció, contractació i determinació del subministrament de llibres.  
- Classificació dels fons bibliogràfics.  
- Fiscalització dels ingressos i despeses que genere l'establiment.  
- Gestió de la llibreria, facturació i comptabilitat.  
38. Maquetista  
Funcions:  
- Efectuar premaqueta segons extensió d'originals i fotos a publicar en revista o publicacions.  
- Indicar als col·laboradors espais, sumaris, titulars, etc.  
- Elaborar la maqueta definitiva per a la impressió de les publicacions.  
39. Mestre-sala  
Funcions:  
- Selecció i control de menús en esmorzar i sopars oficials, i també la direcció del servei de la sala.  
- Realització personal del servei de sala en esmorzars o sopars de pocs comensals.  
- Control i manteniment de l'instrumental, vaixella, cristalleria, joc de coberts i roba de taula del Palau de la Generalitat.  
40. Monitor OEE  
Funcions:   
- Registrar i col·locar els llibres del centre.  
- Assessorament i entrega als usuaris.  
41. Operador comunicacions  
Funcions:   
- Atenció de les comunicacions a través del servei de ràdio.  
- Atenció al sistema de seguretat exterior-interior de l'edifici.  
- Atenció al sistema de telex i central telefònica.  
- Entreteniment dels sistemes de comunicació.  
42. Projeccionista filmoteca  
Funcions:  
- Projecció de les pel·lícules que integren els cicles programats a la Sala Juan Piqueras.  
- Manteniment de les instal·lacions tècniques de la cabina de projecció.  
43. Cap de proveïment  
Funcions:  
- Supervisar el funcionament de cuines, menjadors i magatzem.  
- Col·laborar en la confecció setmanal de menús del centre.  
- Confeccionar i controlar els horaris dels grups de treball.  
- Controlar la gestió de compra d'aliments i la qualitat d'aquests.  
44. Supervisor cuines  
Funcions:  
- Col·laborar en la confecció setmanal de menús del centre.  
- Supervisar/realitzar l'execució dels menús.  
- Distribuir i controlar el treball entre el personal de cuina.  
- Controlar la qualitat i quantitat dels aliments que se subministren en les cuines.  
- Vigilar el funcionament de les instal·lacions.  
45. Director menjador social  
Funcions:  
- Gestionar el centre d'acord amb les directrius de la Direcció General de Serveis Socials.  
- Confeccionar els menús i fer les comandes d'aliments.  
- Supervisar l'elaboració i distribució de menjars.  
- Atendre les reclamacions i incidències sobre la qualitat dels serveis.  
46. Supervisor/especialista serveis  
Funcions:  
- Organitzar i distribuir el treball del personal al seu càrrec.  
- Atendre reclamacions i incidències sobre la qualitat del servei.  
- Supervisar la realització del treball en les distintes seccions.  
- Administrar i controlar la roba i els productes utilitzats.  
47. Traductor-intèrpret  
Funcions:  
- Traduir i interpretar documents d'idiomes estrangers, i també de les diferents llengües oficials de l'Estat espanyol.  
IV. Grup B  
1. Coordinador «Carnet Jove»  
Funcions:  
- Controlar la implantació del «Carnet Jove» a nivell de la Comunitat Autònoma Valenciana.  
- Elaborar i avaluar els programes de relació, prospecció i promoció del «Carnet Jove», establint les seues línies d'actuació.  
- Negociar i optimitzar els acords concrets de col.laboració amb altres institucions.  
2. Coordinador filmoteca  
Funcions:  
- Gestionar la contractació de la sala concertada a Alacant.  
- Realitzar la programació de la sala cinematogràfica.  
- Organitzar la publicitat de les activitats a realitzar en l'esmentada sala.  
3. Director club  
Funcions:  
- Direcció i organització del Club.  
- Organització d'activitats de caràcter cultural i animació social.  
4. Director Revista «Carnet Jove»  
Funcions:  
- Dirigir la revista del «Carnet Jove».  
- Realitzar estratègia de comunicació.  
- Informar puntualment els mitjans de comunicació de qualsevol tema relacionat amb l'IVAJ.  
- Supervisar i coordinar, des de l'àmbit de la comunicació, les campanyes publicitàries de l'IVAJ.  
- Supervisar la imatge corporativa de l'IVAJ.  
5. Cap de Negociat de Protocol  
Funcions:  
- Desenvolupar, sota les directrius del seu superior, la coordinació del protocol dels actes del president de la Generalitat Valenciana.  
- Prestar el suport necessari en la traducció d'idiomes.  
- Promoure, planificar i organitzar les visites al Palau de la Generalitat, i també gestionar el saló-menjador d'aquest.  
- Manteniment del fitxer de persones d'interès per a l'activitat de la Presidència de la Generalitat, i també la confecció dels escrits de felicitació i condol que escaiga.  
Realització del tractament i disseny informàtic de les escomeses que li competeixen.  
6. Especialista de Protocol  
Funcions:  
- Col.laborar directament amb el cap de Negociat de Protocol en aquelles funcions que li siguen pròpies, especialment en: organització i desenvolupament de les visites al Palau de la Generalitat.  
- Selecció i manteniment d'estocs de materials gràfics, insígnies, clauers, etc. que hagen de lliurar-se en les visites.  
- Manteniment del fitxer de persones d'interès per a la gestió de les relacions públiques i socials del president de la Generalitat Valenciana.  
- Quan resulte necessari, l'especialista en protocol substitueix el cap del Negociat del Protocol.  
7. Perit judicial  
Funcions:  
- Realitzar peritatges, valoracions, anàlisi i examen de béns, objectes o documents (vehicles joies-art, mobles, immobles o cal.ligrafia), basant-se en el seu coneixement i en les proves tècniques i professionals que siguen oportunes.  
- Supervisar, si escau, les tasques realitzades pels especialistes de peritatge judicial.  
8. Redactor  
Funcions:  
- Elaborar, transmetre i recopilar comunicats de premsa, reportatges, articles d'opinió i qualsevol altra informació susceptible de difusió.  
9. Responsable pavelló  
Funcions:  
- Coordinar i supervisar el personal de l'àrea d'allotjament.  
- Informar els familiars dels beneficiaris.  
- Col.laborar en l'eficàcia i qualitat dels serveis d'assistència.  
- Planificar l'animació sòcio-cultural de la vida en les residències.  
- Controlar dates d'incorporació dels beneficiaris.  
10. Tècnic mitjà activitats juvenils  
Funcions:   
- Coordinar les activitats de joventut programades per l'IVAJ en el seu àmbit territorial.  
- Informar els serveis de l'IVAJ de les activitats de joventut en el seu àmbit territorial.  
- Informar sobre les sol.licituds de subvenció d'associacions i ajuntaments.  
- Avaluar el compliment dels programes subvencionats per les associacions i ajuntaments.  
11. Tècnic mitjà de Cinema Jove  
Funcions:  
- Difusió de les bases del festival de Cinema Jove.  
- Organització de les activitats i cicles complementaris.  
- Disseny de la programació de les activitats.  
- Gestió de la cessió i transport de les pel.lícules.  
12. Tècnic mitjà formació i inserció professional  
Funcions:  
- Informar les sol.licituds de subvenció referides a l'oferta de formació ocupacional assumides per la Generalitat Valenciana dins del Pla FIP aprovat per R. D. 631/93, de 3 de maig.  
- Seguiment i control de les accions formatives.  
- Controlar l'assignació dels mitjans formatius, procurant arribar a la màxima rendibilitat social dels recursos públics existents.  
- Col.laborar en l'anàlisi dels resultats aconseguits pels alumnes a l'acabament de les accions formatives, i també els seus efectes sobre la inserció professional d'aquests.  
- Realitzar la selecció de l'alumne.  
13. Tècnic mitjà de relacions informatives  
Funcions:  
- Control d'informacions i notícies en premsa i ràdio i confecció de resums diaris de premsa.  
- Redacció de notes i comunicats per mitjans de comunicació, i també d'articles periodístiques sobre la Conselleria per al suplement La Tiza del diari Información.  
- Relacions amb els mitjans informatius des de l'oficina de Relacions Informatives de la Direcció Territorial.  
- Convocatòria i assessorament en les rodes de premsa.  
- Arxiu de notícies.  
V. Grup A  
1. Coordinador premsa  
Funcions:  
- Coordinació, anàlisi i avaluació de les rutines productives del Servei de Relacions Informatives.  
- Coordinació dels distints gabinets de premsa de la Generalitat.  
- Relacions amb els professionals dels mitjans de comunicació.  
2. Tècnic mitjans de comunicació  
Funcions:  
- Recopilació i avaluació de la informació susceptible de difusió. Elaboració i transmissió d'informacions, comunicats de premsa, articles d'opinió, reportatges, etc.  
- Recepció, seguiment i tractament de la informació externa.  
3. Periodista  
Funcions:  
- Recopilació i avaluació de la informació susceptible de difusió.  
- Elaboració i transmissió d'informacions, comunicats de premsa, articles d'opinió, reportatges, etc.  
- Recepció, seguiment i tractament de la informació externa.  
4. Tècnic Consell Assessor RTVE  
Funcions:   
- Dirigir i supervisar el funcionament.  
- Elaborar dossiers de premsa.  
- Mantenir relacions directes o per correu amb mitjans informatius, organismes de la Generalitat Valenciana, Ens Públic RTVE i altres consells assessors.  
- Organització de campanyes d'informació, premis, seminaris, etc.  
5. Tècnic formació i inserció professional  
Funcions:   
- Promoure l'oferta de formació professional ocupacional, assumida per la Generalitat Valenciana dins del Pla FIP aprovat per RD 631/93, de 3 de maig.  
- Realitzar la selecció i supervisar el desenvolupament d'accions formatives.  
- Facilitar i realitzar les activitats d'orientació i informació professional necessàries per a la inserció professional dels treballadors.  
- Definir els criteris de selecció d'alumnes i, eventualment, participar en l'esmentada selecció.  
6. Tècnic intercanvis internacionals  
Funcions:   
- Seleccionar els programes de Joventut i Europa a l'Agència Nacional del programa.  
- Inspeccionar i avaluar els programes. Organitzar cursos de formació als responsables d'associacions.  
- Preparar la convocatòria d'ajudes per a estades lingüístiques a l'estranger.  
- Establir contactes internacionals. Organitzar reunions i trobades amb organismes responsables de joventut d'Europa.  
7. Tècnic relacions informatives  
Funcions:  
- Informació i elaboració de dossiers informatius de matèries que afecten la Generalitat Valenciana i l'administració Local.  
- Elaboració de notes i comunicacions de premsa.  
- Organització de visites d'alts càrrecs a les distintes comarques de la comunitat autònoma.  
- Qualsevol altra que afecte la projecció externa de la Conselleria.  
8. Tècnic serveis ciutadans  
Funcions:  
- Promoure, coordinar i canalitzar la realització d'estudis, projectes i actuacions sobre l'objecció de consciència i la PSS a la Comunitat Valenciana.  
- Elaborar informes i elevar-los a la comissió valenciana per a la PSS per a la realització de la PSS en programes coordinats i promoguts per la Generalitat Valenciana.  
- Informar i assessorar entitats públiques i privades que desitgen mantenir programes per al compliment de la PSS.  
- Coordinar els programes de l'IVAJ amb les Forces Armades, per a optimitzar la vida dels joves durant la realització del servei militar.  
9. Tècnic voluntariat juvenil  
Funcions:  
- Elaborar els programes de l'Institut, relatius a accions de voluntariat social.  
- Coordinar/supervisar i avaluar les accions de voluntariat realitzat per l'IVAJ o entitats col.laboradors.  
- Realitzar/supervisar les accions formatives destinades als programes de voluntariat social de l'Institut.